
LES LETTRES WALLONNES 
DANS L'EST BRABANÇON 


À la mémoire du regretté poète jodoignois Paul MOUREAU, 
les « Cahiers Wallons » dédient ce numéro, entièrement consacré 
à des œuvres du disparu et à diverses compositions en dialecte 
de l'Est brabançon. Paul Moureau avait eu l’idée de ce no, 
dont il eût fait une sorte d’anthologie des écrivains patoisants 
de sa région de Jodoigne-Perwez. 

La réaliser, dans la mesure de nos moyens, est pour nous un 
agréable et pieux devoir. 

Il a d’ailleurs publié lui-même, en 1930, une remarquable 
étude biographique et littéraire sur le plus attachant de ses 
devanciers : Edmond ÉTIENNE, poète, conteur et auteur drama- 
tique jodoignois qui fut «une belle figure wallonne » il y a une 
cinquantaine d’années. Nous y renvoyons nos lecteurs. 

Rappelons seulement qu'Étienne créa, en 1892, une gazette 
très bien écrite: Le Sauverdia, qui devait servir d'organe de 
liaison entre les différents parlers wallons. Les meilleurs écri- 
vains de l’époque, tant de Liège que de Namur, de Nivelles et 
du Hainaut y collaborèrent. 

Étienne fit, à Jodoigne et environs plusieurs émules. Citons 
tout d’abord Gustave D'HEUR, interprète fidèle de ses chansons, 
qui sut mettre de la verve et de l'humour dans ses quelques 
essais. 

Un concours du Sauverdia révéla le jeune talent descriptif 
du Docteur Alphonse HANQUET, de Thorembais-Saint-Trond; 
qu'une mort prématurée devait malheureusement enlever aux 
lettres wallonnes, en 1900. Il avait collaboré à la revue Walloma 
et à la populaire gazette : La Marmite, sous le pseudonyme de 
Zante de Titchènèdos. 

Nestor SERCKX, de Jodoigne, publia en 1891, un petit recueil 
de Sayes et écrivit deux pièces de théâtre qui furent créées à 
Ixelles par le cercle Nameur po tot dont il faisait partie. Il signait 
Serko, dans la Marmite. 

Louis MOREAU, né à Jodoigne en 1877, professeur d'école 
moyenne, envoya, en 1899 au concours littéraire organisé par 
la Fédération wallonne de la Province de Namur, plusieurs 
morceaux agréablement tournés qui furent distingués par le 
jury. Paul Moureau récitait avec un vif plaisir : Le champète, 
de son confrère et presque homonyme. Nous ne pouvons manquer 
de reproduire ce récit alerte, d’une inspiration ingénue et bien 
wallonne. 


Perwez a possédé un charmant poète en l'abbé L. J. COURTOIS, 
curé de Saint-Géry, qui, de 1896 à 1914, écrivit bon nombre de 
poèmes d’une grande variété de forme et de ton. Admirateur 
des classiques latins, il eut la fantaisie d'essayer l'adaptation, 
en wallon, de Phèdre, Horace, Virgile, Ovide ; adaptation bur- 
lesque mais non sans intérêt, cependant. La Société de Littéra- 
ture wallonne a couronné et édité plusieurs de ses œuvres (1896- 
1903-1905). D'autres ont été publiées par différentes gazettes. 
régionales. 

Un nom qui, à légal de celui d'E. Étienne domine l’histoire 
littéraire jodoignoise est celui d'Oscar DUCHESNE, né à Jodoigne 
en 1859 et qui y fit sa carrière d'instituteur communal. On lui 
doit de nombreux morceaux de circonstance en wallon, signés 
du pseudonyme : Floros, mais c'est surtout depuis sa retraite, 
en 1911, qu'il s’est le plus attaché à célébrer sa villette natale. 
Il a écrit de substantielles études sur : Les Jodoignois et la révo- 
lution de 1830 (Carnets de La Fourragère), l'Histoire des anciens 
métiers de Jodoigne et Jodoigne pendant l'occupation allemande 
publiées par la revue : Le Folklore brabançon. 

Au Cercle littéraire: Les Rèlis Namurwëès revient le mérite 
d’avoir, en ces dernières années, suscité l'éclosion de deux réels. 
talents : celui de Paul Moureau, d’abord, qui revendique la suc- 
cession spirituelle d'E. Étienne ; celui de Louis Henrard, de Per- 
wez, ensuite. 

Les échos de presse que nous avons recueillis lors du décès 
de P. Moureau et que nous donnons d’autre part, caractérisent 
et analysent à souhait sa production. De plus, quatre: beaux 
volumes resteront : Edmond Etienne, sa vie et son œuvre ; Contes 
d'a prandijére ; Pa d'zos l'tiyou et Fleürs d'al vièspréye qui attes- 
tent de la richesse, de la variété de son savoir faire et de son 
attachement à notre cher Wallon. 

Louis HENRARD, pharmacien à Perwez, est un observateur 
attentif des aspects et de la vie du terroir, en même temps 
qu'un chercheur passionné des vieilles formes de la langue, 
dont il utilise toutes les ressources avec un goût littéraire par- 
fait. 

Disons encore, pour terminer cette rapide revue, que, tout 
récemment, M. Charles HANQUET, de Thorembais-Saint-Trond,. 
nous a communiqué d'agréables poésies de sa composition. 
Marchant sur les traces de son oncle, voilà, paraît-il, longtemps. 
qu'il taquine la Muse wallonne. 

Enfin, à Jodoigne, un écrivain qui se cache sous le pseudo- 
_nyme de Biche à Beausart est le digne élève d'Oscar Duchesne.. 
EM. 

(Lino de Paul MOUREAU) 


Ferme brabançonne. 


Dialecte de Jodoigne. 


NOTRE-DAME L’ARÉDJE 


Despôy’ que l’monde est monde, gn-a tode yu des Djodo- 
gnwès qu'ont sti volti è pèlèrinadje. (On fait chaque a s'môde). 
Se sèrot co po n'aler qu’al’ Basse-Aufe ou a Sainte Gèdru, passe 
co ; mais c'est qu'es sont pires que l’diale po z-aler dins les Fla- 
minds : a Kèdeûr ou aus Twès Sœüûrs, a Hal ou a Montagu. 

Ça n’plaijeûve dèjà qu'tot jusse a nosse vi Doyén Baugniet 
parait-e : « Pèlèrinage, libertinage !... I faut adorer les Saints 
d'vote parwèsse, mes frères » dejeûve-te et dj'crwè, morguiène 
bén, qwel’ avot raison, rén qu'a veûye ce que s’passe le djou 
qu'on r'vént d'St Sauveür ; mais... n’wachotons ni les brous. 

N’avans -n’ ni véce, a Djodogne, tot c' qu'e faut po plus oyu tot 
c'qu’on pout d’mander? Qu’avans -n’ dandji d’couru aute pau ?.. 
Dj'èl sais bén, on-z-est tortos les minmes. I chone tode qu'e fait 
mèyeu amon les autes qu'a s’maujone, qu'on a pu rate ce qu'on 
d'mande quand on z'a promètu l’vôye. Oy !... mais seulmint a 
couru tos les payes come des pièrdus, on mosture tot boun' mint 
qu'on z'a bén wère de fiyate dins les saints que sont la, come 
des djins d` nos djins, tot près’ a nos soladji. On va priyi Sainte 
Adèle a Or-Grand, Notre-Dame dèl Délivrance a Aute-Glîje. On 
court a Pèt’bay, po les clokètes Saint Lorint, a Djangnoüûle po 
les maus d’vinte, a Sainte Djèn’vire po l'five-linne, a Tirlemont 
po l’tos’ Saint Tibaut, ou c' qu'on z-irè è passant pa l’tchapèle de 
Bon Secours po rev'nu pa l’tchapèle aus pus. 

Poqwè tode yèsse hare et hote quand nos avans, dins nosse 
viye êglije, des Saints que mèret' nèt qu'on vègne les honorer 
long et lautche pace qu'es n' nos ont jamais spaurgni leu pro- 
tection ? 

Saint Mèdau, nosse grand Saint Mèdau, avou s’bon vesadije 
se ametyeus !... (Et dire que gn-a tant-qu'arin' bén dandji dèl 
priyi one miyète et que fej'net chonance del” renôyi). 

Et Saint Cornélis qu'a fait tant d'bén aus bièsses r 

Et Saint Aulin (l'viy' y-home, come on sourlome) que rapauje 
les èfants brèyaus !... 

Et d’s-autes èco !... et d’s-autes !... sins compter les cés que 

sont la mier-seus dins leu tchapèle, tot l'long des vôyes : Saint 
Hubert, dins l'chavéye de Melin au Gay'rous, Saint Pire, qu'on 
prîye po les fives, Saint Josse a Môlèbay' et l'tchapèle Anèt, 
Notre Dame à l'Arbre, Notre Dame à l'Arbre surtout ! 

Wai, dje n'sais ni c'que dj'donros bén po z-oyu one oumâdje, 
on portrait dèl vîye tchapèle à l'Arbre. Dje n'cause ni dèl cene 
d'asteüre qu'est quidfiy' pus bèle, qu'a one saqwè— comint diro- 
dje ? — one saqwè d'pus «architectural» mais que n'vaut ni 
l'aute, me chone-te Ele avot l'air d'one boune viye grand'mére, 
tote racrapotèye èchone, pa dzos s'grand twèt que toumeüve 
bas, bén bas come po mia l’rafurler. 

L'dimègne, a prandjère, on aleûve al'Tchapèle a l'Arbre è 
guise de porminnade. On fiyeuve le tour pa l'Cabouse, on s'as- 
taurdjeüve one miyète aus Sept Cwins, on coudeüve des fleürs 
dins l'Vète Vôye, on n'è fyeüve on bouquet qu'on z-estot hu- 
reüs dè bouter aus pids de l'Aviérje è z-arevant. 

Combén n'a-t-e ni qu'ont sti d'vudi leur cœur dlé l'boune 
. Notre Dame à l'Arbre !... Nuk’, djè so sûr, n'a sorte dèl Tcha- 
pèle sins s' sinte rècoradji ou consolé. 


* * * 

Dje m' rapèle qu'e n'avot, dins one maujone padzos mon Wil- 
mart, on èfant tél'mint maladyeus que v's arot fait petié. Il avot 
one dijaine d'annéyes tot au d'pus, mais il esteut mwère, mwère ! 
on èskèlète que n'a que l'pia et les ouchas ; et avou ça, on tént 
télmint blouw’, des ouy's rèfoncis. On l'loumeüve Cornèye et i 
parait que l'avot l'cœur findu. S’ papa esteut pekteu au ch'min 
de fer. Is-estin' despôy’ wére a Djodogne et prov'nin' dè payis 
flamind. Quand on z-a soyu qu'les méd'céns n'è respondin' pus, 
on z-a tortos sti d'acôrd po fé one nouvinne a Notre-Dame a 
l'Arbre po l'malüâreus èfant. 

On djude, a prandjère, on a v'nu m'qwère po z-aler priyi al’ 
Tchapèle. Nos avans sti a nouf gamins, tortos a pau près dèl’ 
minme âdje, et c'est l’mére d'a Yacénte que nos a conduts. On 
z-aveût beau yèsse des wespiants, des arnauches, nos savin' bén 
comint qu'nos dvin' nos minner. Tot llong dèl’ vôye, nos avans 
det nos prières, et, arevés al tchapèle, quand les nouf tchandèles 
ont sti aluméyes, nos-avans det, tot waut, nouf pater et nouf 
ave maria. Po fene, de tot nosse cœur, nos avans rèpèté twès 
côps èchone : «Notre-Dame à l'Arbre, guérissez notre ami Cor- 
nèye ! » 

Me viye matante dejeûve tofèr : «que le Bon Dieu exauce 
toujours la prière des enfants ». Dj'èl pins’roz bén quand dje 
sondje combén noste invocation estot séncére et qu’c’esteut avou 
tant d’inocince qu’on l’priyeûve, le Bon Dieu. 

Il a fallu qu'nos r’passanches tortos pa l’maujone d'a Cornéye. 
L'manman nos ratindeûve avou des gozaus et one boune jate de 
cafè. Ele parecheûve tél’mint benauje.. A l’veûy’ vos-ariz sti 
sûr que s-t-êfant aleûve chaper. 

Saqwants saminnes après, le p'tet Cornèye a more. Tot l’mon- 
de dejeûve que l’Bon Dieu avot bén fait dèl reprinde, qu'e 
n'arot jamais sti qu’on pauve malüreus. Dje wadje bén que 
Notre Dame a l'Arbre a aidi l’pauve manman à sopwarter s’pwin- 
ne è li fyant comprinde que st’èfant esteût on Ange au ciél et 
qu'c'estot on bouneür por lèye come por le. 


* 

Les vis Djodognwès se rapèl’nèt co que n’avot, dins l'timps, 
dlé l’tchapèle, on tiyou télmint gros que twès gamins è fyant 
l’tchînne n'arin' soyu l’rabrèssi. Les maïissès coches, è s’racho- 
nant, fiyin’ one espèce de voussüûre et, pa l'trau tot bauyant, on 
pleûve conèche se planète d’one bén drôle de façon. V’leuve-t-on 
soyu se l’èfant frè ses pauques, se l’djonne home sèrè foû al’ te- 
radje dèl melece, se l’djonne fèye mariy’rè s’galant ; i n'faleûve 
taper qu'on cayau inte les coches. Se cet’-ce d'moreûve dins l'aube, 
on estot sûr de s-t-afaire ; mais mâleur s'on manqueüve le côp : 
lèfant pleûve s’aprèster a raler cor on an au catrèssume, l’cons- 
crit estot sûr dè n’aler soudard, et l’crapaude avot beau oyu 
chaupe se cœür, èle pleûve fé one crwès su ses amours. 

Dje me r'présinte one nozéye petete djonne fèye alant priyi 
Notre Dame a l'Arbre po li d’mander qu’èle bèneche ses amours 
et, po soyu tot l’sute le response de l’Avièrje, taper l’pire dins 
l'tiyou è djant tot bas : « Boune Notre Dame l'arè-dje » c'est d'ça 
d'ayeürs que l’'nomlia d'moré. Wai, vos alez dire que dj bourde ; 
mais dj'véns dè r’trover dins on vi live de messe one privére 
a Notre Dame l’Arèdje qu’one djonne comére, sins manque, arè 
scrit. 


Lijoz ça : 
Sainte Vierge, wétiz come dje dvéns sètche : 


Die n'saros pus veker sins m galant... 
Dios-li qu'e n's'rè ni au-r pintant, 


Dje n'h d'mande qu'one sôrte : on p'tet beiche, 
Boune Notre-Dame l Arèdje. 


Pusque n'a rén que nos espétche 

Poqwè c'qu'on n'se mariy rot m ?... 

Me p'iet y-home, djèl veurè volti, 

I m'chone dèdja que dj'èl ralètche, 
Boune Notre Dame l Arèdje. 


Et come dje n'a ni peu d'one tchèdje, 

Que le inme branmint les èfants, 

Dje vous bén noyu onk tos l’s-ans 

Et dj'dirè qu’c’est vos que m'protèdie, 
Boune Notre Dame l'Arèdie. 


Léyiz-v a dire d'vant qu’ dje n'dessèiche ; 
Vos savoz bén c'que c'est qu’ l'amour : 
On soufru branmint... on n'è mourt... 
Po raveker ï n'faut qu'on bètche, 

Boune Notre Dame... l’arè-dje ? 


* 

Le vi tiyou a sti r'vièssé pa l’grand vint dèl doze de mauss' 
dije hut’ cint septante-chij'.., despôy’ adon on n'tape pus l'pire... 

L'viye tchapèle a sti spotchiye pa on pègnon quand on z-a 
construt l’cinse Sans-drap... on n’a bate one nouve al’ place... 

On n'tire pus lmelece... tos les djonnes-homes duv'nèt n'aler 
soudards... 

Les èfants n’féy’nèt pus leus pauques come dins l'timps... 

Les vis Saints sont r'nôyis... on n’a fait des novias. 

Mais dje wadje tot c'qu'on vout que les djonnès fèyes de 
Djodogne vont co prîyi totènawète Notre Dame l’Arèdje, parce 
que, dins c’monde-ce, se tot tchandje, les acoutumances come 
les môdes, en amour c'est tode les minmes mareminces : le 
cœüûr des djonnesses, vèyoz, i gn'a qu'ça que n'tchandje ni. 


(Contes d'a prandijére) PAUL MOUREAU. 
Basse-aufe — Basse-Wavre Pèt-bay’ = Piétrebais 
Kèdeûr — Aekendover Djangnoulle = Jandrenouille. 
Or-Grand — Orp-le-Grand Ste Djèn’vîre = Ste Geneviève. 


Aute-Glîje — Autre-Eglise 

PA D’ZOS L’TIYOU 


(Extrait) 


LE MÈSSADJI 
On n'-è djoûwe co sovint des pices da Stiène ?... (1) 
LE CURÉ 
Tofèr !.…. 
À Brucèles, a Namèr, on n-è djoûwe tos costés : 
A Lidje, a Mons, a Spa, a Tournai, a Verviers, 
A Charlèrwè, Nivèles.., On n-è djoûwe minme en France, 
A Lile, Tourcoing, Roubais... 
LE MÈSSADJI 
Démon !... Il a dèl chance 
Pace qu'i m’ chone que ça dwèt, tot l’ minme, li rapwarter. 
LE CURÉ 
Ça i s'è fout... I’ hinéye des caurts, i n° pout |’ ouder. 
LE MÈSSADJI 
D'abord, i faut r'conèche qu'il est fwart dins s' partiye. 
LE CURÉ 
Li ?... c'è-st-onk des mèyeus scrijeus dèl Waloniye. 
LE MÈSSADJI 
Mais po scrire le walon, est-ce la si malaujz ?... 
LE CURÉ 
T'a qu'a sayi et tu m’ dirès si c’è-st-aujs. 
LE MÈSSADJI 
Dje choute des côps qu' i gn-a, quand dj'ètinds qu'on discute. 
On dit portant que Stiène n'a ni fait tant de studes. 
LE CURÉ 
L’ mèyeu scrijeu n'est ni le cé qu'a l’ pus studi. 


Hinéye = odeur. 
Ouder = sentir. 


(1) Edmond Etienne, 


LE MÈSSADJI 
Eh bén, la one afaire que mi dje n’ comprinds ni. 


LE CURÉ 

Tu n’ comprinds ni ?... Choute-mi, dje m’ va t’èl fé comprinde. 

(I prind s bwèsse al pènéye et l présinte au mèssadji). 
Po soyu one saqwè, i faut d’abôrd l’aprinde. 


A 


LE MÈSSADJI, en pèn'tant. 
I faut yèsse apurdice... avant d’yèsse maïisse-ovri. 


A 


at 


LE CURÉ 
Mais on scrijeu n’ pout ni scrire ç qu'on-aute a d’dja scrit. 
N'a pont d'avance qu'i vôye mèch'ner dins l’ tère d’on-aute, 
De ç qu? n'est ni da li, i n° pout ni prinde one paute. 
I dwèt moüre ses idéyes come dè bon nou frumint, 
E fé one pausse bén crausse qu'i prustit d’ ses deus mwins, 
Qu'i rôle, qu'i vos-arindje, adon, qu'il èfornéye 
Et qui v's-est la siervoüwe... 

de it 


LE MÉSSADJI 
En couques ou en doréyes. 


LE CURÉ 

Téns, d’jè conais qu’ ont sti a l’Université, 
Des annéyes, des annéyes, et qui n’ sarîn’ bouter 
Deus trwès frases su l’ papi po fé braire — ou bén rire — 
Et qui donrin' branmint, dje wadje, po polu scrire ; 
Is-aront beau s' kèki l’anète, is n° trov'ront ré. 

LE MÈSSADJI 
Is-ont studi portant ?... 


LE CURÉ 

Is-ont l cervia bouré. = 

L’ comparaison que dj’ fais est drole mais èle est sûre ; E 

C'è-st-one citerne qu'on z-a rimpli jusqu'a l'voussüre = 

D'one éw’ qu'on satche al pompe ou qu’on poüje au sèya, 1 

Mais qui n’ donrè jamais one gote de pus qu'’èle n’a. 
LE MÈSSADJI 


Et Stiène lz, ou ç qu’ 2 trove ce qu'e scrit ?… 


Apurdice = apprenti. 
Doréye = tarte. 


BIES 


LE CURÉ 


E l-minme. 
C'è-st-avou s' cœur qu'i scrit, i scrit come si cœur inme. 
Ce n’est ni one citerne qui rascoud l'èw' dè twèt, 
C'è-st-on sourdant qui sûne et tchante nosse vi patwès ; 
Il le tchante en léyant couru lèw’, gote à gote, 
Ce n'est qu'on tène filé... ce n’est qu’one flauwe courote, 
Qui d’vérè l'bia rz clair qui court la, dins l’pachr, | 
Ou nos-irans, quand i frè tchôd, nos rapéri 
Et nos r'pwaser one miyète, è choutant les alôres, 
Coudant les p'titès fleûrs qui crèch’nèt su ses bôrds... 
Ce n'est rén qu’on sourdant qu? bout pa d’zos l’ crèsson, 
Mais qu? nos-apwatrè les pus bèlès tchansons. 5 


LE MÈSSADJI 
Ah! ç'côp-ct !... dje comprins. 


Poüji = puiser. 
Alôres = alouettes 


PAUL MOUREAU.. ` 


LE BOUNHEÜR FAIT RIZÈTE... _ 


Come audjourd'hu, dèl size, l'èfant n'est ni si sadje, 
s'mouman, po l’ rapauji, a disgrafé s’ côrsadje... 
Le p'tite ôòrdêre; qui n'ratind qui ça, 
vos tind ses p'titès mwains nozéyes, 
apuce li bètchète tote rozéye, 
èle tète... èle tète... come on p'tit via. 
L’ mouman sorit. L’ papa qui lijeûve se gazète 
r'lève le tièsse on momint... Tos les deus se r’wét’nèt 
et, sins rén s' dire, is compurnèt 
qu'a leu paujêre amour... le Bounheür fait rizète. 


(Fleürs d'al Viespréye.) = 
PAUL MOUREAU... 


Dialecte de Jodoigne. 


NOS-AUTES LES BRABANÇONS 


Nos-autes, les Brabançons, n’s-èstans tot l minme des droles, 
nos n’avans pont d’ bias mots po priyi, pont d’ paroles 

come on trove dins les lives, è latén, è français, 

et l’ pus sovint nos d’djans nos patèrs su nos dwègts. 


Au matén, quand on s’ lève, qu'on z-apôrçut l’èglije, 

? prumi qu'on fait, c'est d’ veûy’ si l’ coq est bén tourné, 
puis, qu'i vauye come i vouche, que ça fuche vint ou bîje, 
i faut co prinde le timps come le Grand Maisse l’a d’né. 


Le stoumac è-st-au laudje on côp qu'on s’ boute a tauve, 

et s'on n’èdaume ni l’ pwain sins oyu fait one crwès, 

on sondje qu'i faut léyi on bokèt po les pauves, 

i n’ fait pont d’ chimagrawes, mins l’ Walon est ç' qu'il est. 
4 

Tl est franc, coradjeus et í n' lait ni l'ovradje, 

on côp qu'il l'ètrèprind, a mitan achèvé, À 

et, st vos intindoz on «nom d’ tonwère » qui clatche 

come on côp de scaswère, i n’ faut ni v’s-èsbarer. 


Le dimègne, sôyoches sûr, i n° manqu'’rè ni a mèsse, 
i fait come ses parints li ont todi mostré 

et n’ fyoz ni atincion s'i n’ boute rén al’ portchèsse, 
i donrè, p’tète, on franc al’ viye qut vént bruber. 


Tl est tayi come ça, oy’, c’è-st-on drole de cwarps 

qui n’ frè pont d’ plan d'avance sins dire : «si plaît st-a Diu » 
sins dire: « Dieu lui fasse pais» quand i caus’rè d'on mwart 
et «que Dieu vos bènîye » quand one saki stièrnut. 


Dj'èl sais st-oss: bén qu’ vos, il è-st-one miète guszèle, 

i n’ ratche jamais dins s’ vère et tchante volti s' bokèt, 
d£jos-me, est-ç, qu'il è pout si les coméres sont bèles 
et sèrot-2 Walon, s'i n’inm'rot ni l pèkèt ?... 


= LE = DR EE FFE FEES A 


= 


Il è-st-hureus d’ viker... Por lg l’ tère est si boune, 
il a tot ç qu'i li d'mande, come on’ èfant gâté 

qui n’arot qu'a pougni dins les satchots d’ boubounes, 
qu’arot, è s' dispièrtant, l’ cacâye qu'il a rêvé. 


Wétiz-l padri ses tchfaus quand il ovre a campagne, 
l'èrére vos r’toûne li tère avou s' grande linwe d’ardjint, 
li boune craûsse tère d’ôrziye a coleûr de cascagne, 

que l’îpe vérè, pus taurd, agni de tos ses dints. 


N’a-t-2 ni bèle alûre po ténre les atèléyes ?... 

les «rrr... » et les «aut yu» son’nèt come one tchanson, 
quand i min-ne, a l’aous’, les pèsantès tchèréyes 

ou les bègnons tchèrdjis de pétrales, al^ chaujon. 


L’ bounheûr reglate su s’ front, l santé florit s’ visadje.. 
in’ donrot ni s' chabot po l’ pus fén des solés, 

po l' pus grande capitale, i n’ donrot m s' viladje, 

et s' tère... il inm'rot mia moru que d'èl quiter. 


(Fleürs d'al Vièspréye). PAUL MOUREAU. 


NOTE SUR L'ORTHOGRAPHE 


« Le dialecte de l'Est brabançon présente — selon M. le Professeur 
J. Haust — de grandes ressemblances avec le namurois. Il se caracté- 
rise surtout par la fréquence de la muette e qui remplace, à l'atone et 
à la tonique à et u brefs du namurois. Exemples : Nam. vinu devient 
vene = venir ; i dit = e det. » La Société de littérature wallonne avait, 
dès 1905, convenu de rendre ce son par e italique ou e romain suivant 
que le texte se présentait en romain ou en italique : vene, e det ; vene, e 
det. 

Cependant, certains auteurs — P. Moureau notamment - écrivent e 
ordinaire lorsque la voyelle en question, bien que représentent i ou u 
du Namurois, correspond à e en français. Exemple : le premi = Nam. 
li prumi = Fr. le premier. 

Dans son dernier livre : « Fleûrs d’al vèspréye », pour rendre la lecture 
moins malaisée, P. Moureau écrit i ou u (exemples : botique, fusike) ou 
simplement à la manière de Namur. 

Nous avons respecté ces différentes graphies, à défaut d’une règle ior- 
melle et définitive en la matière. 

Dialecte de Jodoigne. 


LE MARCHAU ET LES SOHAITS 


1 É 


L'bon Dieû et Saint Pire djouyinent à l'crôwe dins on pré ; 
l'bon Dieû vént à casser s’ crôwe ; Saint Pire él pwate à on 
marchau là tot près po li r’fé. 

Saint Pire li d'mande ce que li faut : 

- I m'faut trwès sohaits, deste. 

- Demande le Parades, deste Saint Pire. 

- Oh! l'parades, j'l'arè tode, deste l'marchau. 
Saint Pire li dit co : demande le parades. 

= Oh! bah! l’Parades, j'larè. tode! = I m’faut one tchi- 
yère que l’cé qu’ s’achitrè d’dins n’irè ni foû sins mes ordes, 
on pwèri que l'cé qu’irè dses ne deschindrè ni sins mes ordes 


et one bouse que l’cé que mouss’rè d’dins n’sôrtirè ni sins mes 
ordes. 


IT 


— Volà l’marchau que d’vént se pauve, se pauve ; come i 
n'aveût pe pon d’fièr, i fait martchi avou l’diale pos oye dè fier 
po sept ans. 

Ah ! après sept ans l’diale qu'areve : 
Alons ! marchau, est-ce que nos n’alans ? 


— Oye, deste, min m'faut mète mes solés. Achit'-te one 
miète dins l'fauteuye, deste. Bon. 


— Eh bé! deste l'marchau, èn' n’alan’ns ? 
— Ni moyén à l'diale dè sorte dèl tchiyère. 


— Lai-m'aller, deste l’ diale, je t’donrè co dè fièr po sept ans. | a 
III. A 


Ah! les sept ans passés, l'diale qu'areve. 
— Alons, deste, marchau, nos partirans, 
— Bé oye, mins n'mindj'rin's ni one pwère 

là des se bèles vas-è coude saqwantes po mindj 
Et d'diale à l'copète dèl'pwèri. 


è n'alant, n’a 
i su l'vôye. 

Et l'marchau presse po n'aller : Alons, valet, est-ce que nos 
n'alans, deste. 

La l’diale que n'sarot pe deschinde dje dèl'pwèri. 

— Marchau, lai'-m' dischinde, je t'donrè co dè fier po sept 
ans. 


IV 


Après les sept ans, l'diale qu'areve. 

Te n'm'arè pe c'côp-ce, ne véns pe avou t'pwèri ni t'chyère 
nos faut parti à l'instant même. 

Le marchau prind s'bouse et on cayau. 
— Alons nos n'irans, deste, l'marchau. 
Les vlà èvoye. En rotant, l'marchau : 

« T'ès l'maisse des diales, deste, te fais c’ que t'vous ainse ? 

— Oye ! deste. : 

Est-ce que te t’fros bén dev’ne come ce t'èglige là, deste, 
que n'aveut one èglije là tot près. 

- Oye ? dest-e. 

Et comme ce ptet cayau là, wai, dest-e ? 

Oye, deste l'diale 

Fais-te on pau v'ne ainse, deste. 

Le diale se fait v’ ne come le ptet cayau, le marchau prind 
l’cayau, l’tape è s’bouse et i l’sère, i crie après ses ovris mar- 
chaus. 

Alai ! deste, les marchaus, les maurtias, dest-e. 

I mèt l’bouse sus l’ègleme, là les marchaus pik et pank su 
l’panse dèl diale. 

Marchau, lai-m’ sorte, dest-e, t” arè dè fièr po tote te vie | 

Et l’marchau lai aler l’'diale. 


VE 


Et l'marchau mwârt, i va bouchi à l'pwate de l'infèr. 
Foc, toc! 

Qui est là ? 

C’est l’marchau, dest-e. 

— Oh! l’marchau, nos n'è l’volans ni, l'marchau ! 
Ah ! là marchau qu'est st'évôye à l’pwate dè parades. 
Toc; toc! 

Qui est là ? dest-e Saint Pire. 

C'est l'marchau, dest-e. 


L' marchau nos nè l’volans ni. < 
Drovoz one petete craye de l’uche, on det qu'fait se bia è Pa- 
rades, léyiz-m’taper on côp d’ouye. 
On li drouve, i tape se cèdri d’dins. 
L' marchau d'mande pos’aler r'qwère se cèdri. 
Quand l’marchau è d’dins pos aler r'qwére se cèdri i s’achit 
d’ses. 
— Et à c’t’heûre, dj'èn’irè ni deste, dj'sos dsus mes béns. 
` Et l’marchau est d'moré è Parades. 
Il avot bén det qu'l'arot tode. 2 
EDMOND ÉTIENNE. 
(1862-1895). 


Pour la bibliographie complète des œuvres d'Edmond Étienne, voir 
Cahiers wallons n° 3. 


Dialecte de Perwez. 


NEDS D’MOUCHONS 


Es sont rev’nes nos mouchons, 
Dins lès crâyes 
Dès merâyes, 
Dins nos hâyes èt nos bouchons 
Nos ravans nos p’tets mouchons. 


Djèls a waiti fé leûs neds, 
Tchwèse l’place 
Et l’fènasse ; 
Dins l'vej'nauve qu'els ont r’cone : 
Djèls a waiti fé leûs neds. 


On ned, ça dwèt yèsse catchi 
Po lès-oûys 
D'zos lès foûyes, 
Et maugré qu'faut s’despétchi 
On ned, ça dwèt yèsse catchi. 


AS 

Dje n' cause nén dè l'sauverdia 
Que ramasse 
Et qu'ètasse 
Dè foûr come on p' tet melia : 
On pautén po l'sauverdia ! 


C'est nén qu'faut tant d’précaution : 
Le fauvète 
Me rawaite, 
Passant d'léz sins permission, 
Qu'a-t-èle dandji d'précaution ? 


Ele sait bén qu'èle ne pout mau, 
Le p'tete bièsse ; 
D'zos m' fegnièsse, 
Vos p'loz veüy on ned d' tchiplau 
Que sait co bén qu'e n'pout mau. 


L'rossegnol dins ses fouyas, 
Fait s’ mestère 
Eri d’ tère, 
A deûs pids, d’ler-on potia : 
E s’trove bén dins sès fouyas. 


Els ont chacun leûs façons : 
Neds d' morète, 
D'alouwète, 
Neds d'rontia èt neds d'pénsons, 
Els ont tortos leüs façons. 


Waitiz, mins n'i touchiz nén ! 
Quene alure 
Dè destrure 
Le ned qu'on arot d'zos l'nez ! 
Waitiz, mins n'i touchiz nén. 


Sev Sariz c'qu'el a costé, 
D' rüje èt d'sogne, 
Et d' bèsogne, 
L' ned qu'on fait, mins sins compter, 
Se v'saviz c’ qu’ el a costé! 


Pautén = petite gerbe de débris de paille; par extension : 


lit. 

C'èst l’comincemint d'on boneûr 
’èspèrance, 
Trèviès l’transe, 
D’veûy on djou c’ qu'on a dins l’cœûr : 
Saquants p'tets djonnes, quén boneür ! 


On n'’distrut nén c’qu’est bène : 
Euchiz l’âme, 
Que rèclame, 
Po tot cœ qu'e fait, por on ned, 
Po tot c que l’Bon Dieû bènet. 


Abbé L. J. COURTOIS 
1854-1915 


Né à Perwez, en 1854, l'abbé Courtois mourut en 1915, à Saint-Géry, 
où il exerçait les fonctions de curé depuis 1887. Les études classiques 
qui l'avaient amené à la prêtrise auraient pu lui faire oublier son patois. 
Au contraire, elles le lui firent aimer davantage, à ce point même, qu'il 
crut y trouver un instrument littéraire capable de se hausser jusqu'à 
l'imitation de ses poètes latins favoris. Il était fier de son wallon et ne 
manquait pas une occasion de le parler. 

Les poésies de l'abbé Courtois furent éditées en grande partie par la 
Société de Littérature wallonne, dont il fut pendant vingt ans le corres- 
pondant assidu. Les philologues liégeois trouvèrent dans ses œuvres un 
terrain précieux pour l'étude du patois de l'Est-brabançon ; ils en ont tiré 
un vocabulaire dialectal publié en 1905. 

Notre poète se distingua dans différents concours littéraires. Il coll- 
bora à différents périodiques wallons: La Marmite, li Couarneúû, Li 
Ban Cloke, Wallonia, Le Roman Pays de Brabant. 

[l était membre d'honneur du cercle littéraire « Les Rèlis Namurwès ». 

L. MARÉCHAL, (L'abbé L.-J. CouRrTOISJ. 
(Collection de la Vie wallonne 1923.) 


PRIME. — Rappelons que les ouvrages suivants sont offerts comme 
prime, au choix, à qui nous procurera 3 abonnés nouveaux : 


Au Payis des Sabots, JOSEPH CALOZET 
Brak’nî, JOSEPH CALOZET 
Contes da prandjère, PAUL MOUREAU 


Sov'nances d'on vi gamin, EUG. GILLAIN. 

Dialecte de Jodoigne. 


LE CHAMPÈTE 


Dje m'rapèle quand dj’èsteûve gamin 

I n'a d'ça djà saquans anéyes 

(On n'aperdeüve ni co l’ flamind) 

Nos passines dès bèlès djoûrnéyes ! 

A scole, le vinrde èt l'sèm'de 

Nos sondjines : «C'est béntôt dimègne ». 
L'lunde, l'maurde èt l'mièrkede 

Nos -atindines qui l'djede r'vègne ! 
C'èstot l'bon timps : Tot choneûve bia ! 
Ï n'a rén qui nos fieûvé grand'pwinne 

In’ nos faleüve qu'on brin d'solia 

Et nosse djou d'condji par samwinne. 

Le tièsse ne fieûve ni mau !... ni l'eœâür... 


Et portant, n'avines on maleûr. 

I n'avot d'tot dins nosse viladje : 

Dès grands prés, dès bwès, de l'ombradje, 
Dès neds, dès chavias, dès paches 
Oucequ'on aleüve rimple s'casquète, 

Pa lès traus d'hayes... tot abaches... 
Mins nos-avines on garde-champète ! 

Et l’ matén d'tos mès djous d'condji 

Dji rawêteüve passer s'nez rotche 

En sondjant, lès mwins dins mès potches : 
« Dje sèrè quidfiye calindji ! » 


— Champète !... Savoz ce qu'ça vout dire ? 
On sondje... on tronne, on èst-inquiet... 
Pupont d'plaije, on n'sait pus rire. 

On areut bén peû dè fé l’ tchèt, 

Il èst tode dins totes lès vôyes ; 

On n'veut qui s' casquète à galons 

Et s'moustache en ailes de colon... 

On n'wase pes djouer dins lès môyes 

Ni coude dès fréges dedins lès bwès 

— ... N'èst-ce nén le qui vint pa l'picinte ? 
— Siya ! — Non-non ! — Siya, sins minte | 
- Holà ! Holà ! criye one grosse vwès. 


Nos nos r’ tournans : Mossieü l’ Champète 
Estot là tot d'on côp d'vant nos. 

Padri lès bouchons, à catchète 

I toumeüve chaque côp su nosse dos. 
C'èstot bén le : se néz r'lüjeüve ! 

— « Ah, cette fois-ci, nous annotons ! » 
Et tot doucemint se mwin plongeûve 
Dins s'vète casaque à véngt botons. 
C'èstot on momint !... Nos l'vèyines 
Desployi se grand calpin nwêr... 

Nos d'mandines pardon... nos brèyines... 


— » Taisez-vous... J'voudrais bin savwêr 
Qui-ce qui v'permet de v'nir aus fréges 
Dedans le bois de M'sieü l’Baron ! 

Vous n’savez pas qu'y a des piéges ! 
Que M'sieü l’ Mayeur a une prison ? 

La première fois qu'ça vous arife, 

Que j'vous rencontre en ces chèmins 
Je vous marque tous dedans mon life"! 
Foutez l’camp, asteure... galopins ! » 


Et nos ralînes à nosse maujone, 
Sins rire, è nos causant tot bas, 
Pa lès pîcintes, tortos èchone, 
Avou lès fréjes dins nos tchapias... 
L’djede d’après, on r’ cominceüve ... 
V's avoz beau dire, on èst gamins ; 
Lès bwès sont bias ; on î raleûve 
Po lès nwèches ou po lès jasmins... 


En vacances, pendant l'mwès d'Awous' 
Nos-ènnalînes tortos bagni 

Dezos l'solia, l’aiwe èstot douce ! 

On â areut d'mèré todi... 

— « Gare à l’champète ! » On r'mèt sès tchausses 
L’ timps de chufler, on èstot lon... 

Nos-aviînes foutu l’plantche èl Djausse (x) 
z Savoz bén l’plantche, au Pré dè Pont... 


CR ENT: 


Ah, qu'on nn-a fait ! C'èst mau, dj'l'avoue 
Voler lès pwêres, s’potchi lès grains 

« El place d’aler djouer se l’roue ! » ` 

Come dejin't totes lès brâvès djins. 

— «Qué malice ! Is sont cor en brète ! » 
Malice ? N’avot ni po on caur! 

Et d'alieür, rapèlez-v’ one miète ! 

Nos nn-avans fait tortos nosse paurt ! 

— V'n’avoz jamais chipé one poume ? 
Deûs trwès cèrîjes ou dès navias ? 

Jamais rimple vos grands tchapias 

Dins lès paches, quand l’vièspréye toume ? 


E 
x 


Quand vos bagnîz, èt qu'là tot près 
= L'champète acoureüve se vosse vôye, 
< V'n'avoz jamais speté èvôye 
Et vosse tchimije dezos vosse brès ? 
z Pont d'hayes ou d'muraye assez hôtes, 
A dije ans, on va truviès tot ! 
Siya, on nn-a fait s'paurt tortos 
"e Et l'garde-champète... co d'pus que l's ôtes ! 


BANQUE A TIT A 


Louis MOREAU 


1899. 
(1) LaGèthe. 


O O O 


ABBÉ JosePH PIROT 


: Contes d'au long èt did” près 


. Par suite des difficultés du moment, cet ouvrage annoncé depuis 
quelque temps déjà sortira de presse avec quelque retard. 
= Toute la composition typographique est faite, mais l’auteur habi- 
| tant le Canada, les échanges de correspondances nécessitées par 
les corrections, etc., ont pris beaucoup de temps. 

Patience donc. 

Dialecte de Thorembais-Saint-T rond. 


AU VELADJE 


Yût eûres èt d'méye sonîn’t à l’èglîje de Pelaute ; come c’ès- 
teûve au mwès d’awous’, le nait cominceüve seûl’ mint à des- 
chinde tot doûcèt'mint. 

A c’t-eûre-là, on grand silince se stént desses lès veladjes. 

On n’ètindeûve pes, à Pelaute, que lès rin-nes cwaclant dins 
lès vevis do molén, deûs houlotes se rapèlant se lès grands âr- 
bes dèl route èt dès coqs d’awous” tchantant au pes fwârt dins 
lès tchamps. 

Tot l’monde èsteûüve rev'ne dal campagne èt aveüve dèdja 


sopé. Lès-omes raspouyis su leûs-eches, fumint’ tranquel’mint 


leû pepe, atindant que noûv'eûres son’rîn’t, l’eûre de s’coûtchi. 
au veladje ; lès coméres, zèles, mètîn’t leüs-èfants darme èt 
rarindjin't leû maujo. 

Portant, amon Djan Dinaux, le p'tete blanke maujo stampéye 
lauvau tote seûle au mitan dèl campagne, tot l’monde èsteûve 
co bén ocupé ; Djan, se feume Françwèse èt leûs trwès-èfants 
èstint co tortos devant le p'tet stauve èt avîn’t l'air de waiti 
avou atincion ce que s'i passeüve. C’èst que, dins ce p’ tete maujo- 


là, aleûve se passer le pes important de tos lès évèn’mints de 


l’anéye : le vatche aleûve awè s’via. 

Oyi, po dès brâves-ovris come lès Dinaux, èst-ce qui c’n’èst 
nén là one grande afaire ? Leû vatche, po cès djins-là, n’est- 
ce nén one grande paurt di leû fôrtene ? 

Ossi, despeûy saquants samwinnes, quinès transes po tote 
le famele, surtout po l’ bone Françwèse ; combén d’côps n’aleûve 
t-èle nén dins le stauve se on djou ! combén d’côps ne s’aveüve- 
t-èle nén r'levé dèl nait po z-aler veûy comint èsteûve Morète ! 

Enfén, le momint èsteûve arevé. Mins qué momint ! C’èst 
que Morète poleûve crèver, è donant s’via ! Ele aveûve co yeü 
tant d'mau l'dairin côp! Osse Djan aveüve èvoyi sès deûs 
gamins aus vwèséns po lès priyi dè v’ne doner on côp d'mwin. 

Le, il èsteûve setampé padri l’vatche, lès brès crwèjelés, 


waitant dè prinde boune contenance; Françwèse carèsseüve: 


Morète è li donant lès pes doûs noms qu’èle conecheûve ; èt 
le p'tete Marîye tote tron-nante èsteüve rèfedjiye dins one- 


cwane de le stauve, tenant dins s'mwin one lantiène qu'èle: 


nn 


areûve bén volti mète al tère po coure s’catchi au fén fond do 
gurni... 

Enfén, on ètind dins l'vôye clapoter dès chabots ; c'est lès 
vwèséns qu'arivenut au pes rade. 

Ah ! bonswêr Djan, Françwèse... èt le p’ tete Mariye là ; le 
vatche va vailer inse ? f 

— Oh ! démon qué bia pé ! Ele va vos doner bén dès lives de 
büre, Françwèse ! 

— Oye! Louwis, se l’ bon Diè vout que nos l’chapanche ! 

— Bah! bah! ça îrè tot seü, hin Djan ? 

Tot l’monde èst-à l’ovradje, mins l’via n’sait v’ne. 

Morète èst tchaite al tère èt bwâle douloureûs’mint. Fran- 
çwèse, tchaite è dgnos, d’ lé, èl tént pa l’tièsse, brèyant, criyant. 
On ètind jusqu’au d'bout dèl campagne sès cres machis aus djer- 
mints dès omes èt aus bwâl’mints dèl vatche. 

Le p'tete Marîye, n'i t’nant pes a mète, l’lantiène al tère èt 
èst coureuwe èvôye è brèyant. 

Enfén, après bén dès èfôrts, le via èst v'ne, on bia gros via 
bén vekant : le vatche èst sauvéye ! 

On cre d’soladj mint èt d'bouneür èst sôrte de totes lès pwè- 
trenes. 

Abiye ; on prind l’via èt on l’a pwarté dins lran da costé, 
ouceque, despeüy bén longtimps, Françwèse li aveûve aprèsté 
one payasse. 

Ele a r’trové totes sès fwaces osse, le brâve Françwèse. Waïtiz 
come èl va, avou sès brès trossis, tos sès tchfias hôrs de s’san- 
dronète. Abiye, èle coûrt cwair on saya po mode Morète. 

De c’timps-là, Djan r'codût lès vwèséns jusqu'à leche èt 
r’ mèt le stauve à place. 

Marîye èt lès deûs gamins sont ocupés à fé on saya d’ bwêre 
à Morète ; èt do timps qu’èle èst-èvoye cwair one ponète de 
laton, sès deûs fréres sont èvôye èchone, tirer on saya d’aiwe 
au pus ! 

Tote le famele travaye, tot l’monde rote, eûreûs, contint. 

Et l’preminne modéye dèl vatche que sèrè boune, Françwèse 
l'a promètu despeüy longtimps, sèrè po fé lès vôtes. 

ALPHONSE HANQUET. 

Le Docteur Alphonse HANQUET, né et décédé à Thorembais-Saint- 


Trond (1871-1900). Le morceau ci-dessus lui avait valu un second prix 
au concours de la gazette « Le Sauverdia » fondée par Éd. Étienne. 


Dialecte de Thorembais-Saint-Trond. 


VIESPRÉYE 


Le lune va monter dezeû lès grands bwès, 
Dezeû lès grands bwès, èle va fer s’ tournéye ; 
Le lune va monter carèssant lès twèts, 

A l’ fén dèl djournéye. 


Volà l'heure bènîye, po lès amoureux ; 

Po lès amoureux, le swèréye èst bèle ; 

Volà l'heure bènîye, que lès rind heureux 
Et que lès apèle. 


Venoz m'hinainméye, nos-irans chouter, 

Nos-irans chouter le bwès que s’èdâme ; 

Venoz m’ binainméye, l'amour va tchanter, 
Rimplechant nos-âmes. 


Le gaiy rossegnol, è nos vèyant v'ne, 

È nos vèyant v'ne, va fer s'doux mèssadije ; 

Le gaiy rossegnol, le spetant mauve, 
Mèl'ront leù ramadje. 


Po mia nos fièster, à l'brantche è pindant, 

A l brantche è pindant, le gote de roséye, 

Po mia nos fièster, come on diamant, 
Relut à l’ vièspréye. RE 


Nos-irans causer aux neds des bouchons, 

Aux neds des bouchons, pa-d’zos lès cochètes ; 

Nos-irans causer aux tos p' tets mouchons, 
Dedins leûs catchètes. 


Le grand tchinne dirè : Venoz mès-èfants, 

Venoz mès-èfants au pid dèl vi tchinne ; 

Le vi tchinne dirè, è nos bènechant : 
Que l'amour vos mwinne ! 


CHARLES HANQUET. 


E 


Dialecte de Perwez. 
LE VI SAU 


Le vi sau, demougni, tot cotrawé d’fegnèsses, 

Veke au metan dè pré, a on pas dèl recho. 

Devant le, les pomis ; tot autou les cladjos ; 

Des ôrtiyes a ses pids èt l'maroni d'zeü s'tièsse. 

Se tegnasse èst se spèsse que l'mouchon minme s'i pièt. 
Vola co pes d' dij-ans qu'on n’ li fait pes s’ twèlète. 

Les gamins, al kèwéye, grepant al pere copète, 

Li cochèt'ne ses stos por zèls fé des cheflèts. 


E s'tchabote on-abroke sins qu'e n' se rècrèstéye, 

C'est l'afreüse goulaf'riye des p'tets viers a-z-agnas, 

One porcèssion d’ copeches, on raplou d' craus-pourcias. 
Noss'tchèt î va sok'ter. Le cane î fait s' ponéye. 


A bachète dezeü l'aiwe, i comprind l’ clér tchanson 
De le p'tet re que chore au treviès des fènasses. 

I s'amüse, le bon Djan, a sorprinde dins l'marasse 
Des maclotes asotîyes l'infèrnale danse en rond. 


Ah ! s'e vourot cauzer ! N'n-a t'e vèye des droles ! 
Il a sorpres l'agace dèl mauve bozant l'ou, 

Les amours des spenokes, le lost'riye dèl coucou 
Et les gremaces dèl live ègorlé dins l'brecole. 


A fîye, sèrant les-oüys, i r'vwèt delé l’ bati, 

One maujon soriyante avou s' courte clôs d'âyes. 

Se l'twèt saquants colons. D' zos l'avièrge dèl merâye, 
Grand-mouman ser-on chame rapistant on sèdri. 


Le coeür tot virèmole, se s'bek' des laudjès pokes, 
Cotwarde èt strepi, il èst contint, l'vi gueü. 

I s'rècokéye co bén quand dins l'aiwe i trèveût 
Se fouyadje anémeque ou on gros ned barloke. 


Mins au timps des djas’méns èt des pomis flores, 
Ou des fiérs maronis alemant leüs tchandèles, 
Sintant seûl’ mint s’ mezére, ontieûs au metan d'zèls, 
Le vi sau, bachant s'tièsse, assâye de s’fé pes p'tet. 
Louis HENRARD. 

LE VESADJE DE M'VI PERWEZ 


Dje m'sins tode mouwé rén qu'a ètinde se nom. 

Sès cassenes de r'manants, sès viyès djins, leüs djèsses, 

Et totes lès môdes d'adon, lès djes d'nosse tinre djonnèsse, 
Tot ça dj'l'a d'vant lès-oûys, a l'après d'on coron. 


* 
$ * 


C'est le tch’menéye ossant ser-on vi twèt de strin ; 

Le merâye de plaustia que lait veûy se-t-aurzîye ; 

Dins l'potale, au pègnon, one avièrge tote djèntye. 

C'est l'brut soûrd dès chabots se l’ dègne sièrvant d’pav'mint,. 


* 
* k 


C'est l'djevau avou s’ Cres’, sès tchand'lés, s’ brocali ; 
Le cemaudje où r'pwaz'ne lès possons, lès assiètes ; 
Le bas taili a clôyes où flair’ne lès cassètes. 
C'èst l’grand lét a gourdène se bièsse se sès ôts pids. 

* s * ? 
C'est lès calotes de sôye, lès pèlesses dès manmans ; 
Le sauro dèl «Grand Vète » èt l' faus-ke dès coméres, 
Le bobo dès gamins èt leü grande lavaliére, 
C'est l'bachleke dès crapôdes, lès scolis en caban, 


Fe 

C’est l’bokèt d’trepe al djote, le salate aus crètons ; 
Le d'méy’tièsse de pourcia presséye inte deûs assiètes, 
Lès gozaus, lès raubosses, one plat’néye de bôkètes. 
C’est l’hboule rarindji dins le stevéye d’agnons. 


* 
* * 


C'est lès lives de sôrcires, « 'A'Tèrt » et «l’Agrafa », 

Lès caurs dins l'bèneti, le lem'rote que court rate, 

Le blanke fème èt l'nwère poye, lès sègnadjes èt l'blanke gate. 
C'est « Cass'role » le djepsene èt r grije poûre dins s’tchèna, 


* 
HR 


C'est l’fièsse èt sès bragârds, le boteke da Pilèt ; 

L’ satchot d'Marîye Berloke, le feseke aus tchandèles. 
Avou lès mascarâdes èt l’hbardache aus mastèles, | 
C'est l’tchèrnéye se s' brokète, le paskéye èt l’grand fè. 


. 


5. 


É * + * 
« Ignorance d'on' ôte siéke ! » D'nos èfants c'est l'aves. 
Tot è ossant leüs spales, i nos trait'ne d’ viyes bièsses. ` 
‘Is sont d'on novia monde où on fait tot-à s'tièsse. 
Mins sovint, come Icare, c'èst po tchair se leü ke. 
Louis HENRARD. 


IN MEMORIAM 


PAUL MOUREAU 


Parmi les nombreux articles de Presse, journaux et revues, consacrés 
à Paul MOUREAU, nous avons extrait les deux passages ci-dessous qui 
nous ont paru caractériser le mieux le talent et la personnalité du regretté 
disparu. ` 


Car ce quinquagénaire décoré et représentatif était parmi les jeunes 
écrivains wallons, un des plus jeunes, des plus actifs et enthousiastes, 
des plus ardemment convaincus et confiants. Il possédait un caractère 
juvénile, enjoué et impulsif, un esprit prompt à la répartie souvent nar- 
quoise. Parfaitement incapable du plus élémentaire calcul d'intérêt, il 
fut, à ses amis, dévoué sans réserve et l’homme autant que l'écrivain, 
laissera dans le cœur de ceux qui l'approchèrent un souvenir impérissable. 

Venu tard aux lettres, son premier livre ne parut qu'en 1930, sans 
doute düt-il à cette vocation manifestée à la maturité de son âge, une pen- 
sée précise, pondérée et profonde, un sens parfait de la juste mesure et 
la grande sévérité pour soi-même que dénote l'exceptionnelle qualité de 
ses œuvres. 

De 1930 à 1936, il a livré au public, avec une parfaite régularité quatre 
livres de critique, de contes, de théâtre et de poésie qui, témoins de la 
remarquable variété de son talent, offrent cette particularité rare de 
rompre avec les règles évolutives coutumières de presque toute carrière 
littéraire. 

Que réservait aux lettres wallonnes Paul Moureau frappé par la Ca- 
marde à 52 ans, en pleine force physique et en possession de tout son 
talent ? Tous les espoirs étaient permis. N'ai-je pas dit cet écrivain 
jeune d'esprit et compréhensif à coup sür, des tendances littéraires nou- 
velles ? Non qu'il eut fait figure, certes, de novateur turbulent et exces- 


` sif, mais parmi ceux-ci, n'était-il pas destiné à faire l'office du modérateur 


dont la, pondération est indispensable pour donner, aux formules nou- 
velles, la forme qui en assure la pérennité. 


(Radio-Wallonie) J. M. CULOT, 


Lorsqu'on porta le pauvre Edmond ÉTIENNE au petit cimetière de sa 
villette natale, Paul MOUREAU se trouvait sur les pas du cortège. Il con- 
çut dès lors le projet d'écrire la vie du poète disgracié ; il le fit en y ajou- 
tant la peinture fidèle, attendrie, de la vie jodognoise au temps passé. 
I1 évoqua les coutumes folkloriques ; il fit parler Edmond Étienne à 
l’aide de couplets, de ses chansonnettes, de répliques de ses pièces. 

Et — poète à son tour — il le fit revivre (à la lettre) au cours d’un 
drame en vers, auquel il venait de donner une suite :« Pa d’zos l’ tiyou » 
Un tilleul ombrageant une chapelle de la Vierge ; et dans ses branches, 
les amoureux lançaient un caillou, en proférant l’invocation populaire : 
« Notru-Dame, l’arè-dje ? » Si la pierraille demeurait prise aux lacis de 
branches, la Vierge avait exaucé l'originale supplique. Aux yeux d'Edmond 
Étienne (que la Madone, hélas, n’avait pas écouté) un bon Curé faisait 
resplendir l’éternelle beauté de la terre wallonne ; il offrait à l’infirme le 
sûr refuge de la poésie. 

Et, coup sur coup, comme s’il voulait rattraper un long retard, Paul 
Moureau publiait d'alertes nouvelles au « Guetteur wallon » de Namur ; 
il narraït ses souvenirs d'enfance, il reformait les traits du visadje de 
Jodoigne dans les «Contes da prandjère », souvenirs d’un vieux gamin 
grandi sur les bords de la Gêthe ; il les contait simplement, ainsi qu’on 
cause entre amis au moment de la sieste, «à prandjère ». 

Enfin, voici quatre ans à peine, il me demanda une préface pour un 
recueil de vers, sous le titre mélancolique : « Fleûrs dal Vièspréye ». Il y 
avait là, entre de touchants souvenirs, une évocation d’une grandeur 
fervente de la Mère, de la Maman ; depuis Eve, la première, jusqu’à Marie, 
raidie dans sa douleur au pied de la Croix, et de toutes les mères, les 
joyeuses, les douloureuses. Paradis perdu ou calvaire s’enchassaient dans 
le décor familier de la campagne et d’une villette brabançonne, ainsi que 
le tableaux des Primitifs. 


Bois gravé de Joseph GILLAIN, illustrant la couverture de la 
2€ édition de «Pa d’zos l’ tiyou ». 


VIENT DE PARAITRE 


Toine, maïeur de Trignolles 


D'ARTHUR MASSON 


Tous ceux qui ont savouré 


Toine Culot, obèse ardennais 


attendaient cette suite. Ils ne seront pas déçus. 

DANS TOUTES LES LIBRAIRIES 


Il nous reste quelques collections des Cahiers Wallons 


des années 1938 et 1939 que nous laissons à dix francs. 


Titine dimande si pension 
Dessin d'Alex. Daoust.. 
illustrant 


Sov’ nances d'on vi gamin 


Un beau volu ne de 176 pazes — 20 des:ins de Daoust — 5 fr. 50 
(aux Cahiers wallons). 

PENAI 


EAN MATE 


3 DÉMÉNAGEMENTS = 1 INCENDIE … dit le dicton … 
CE N’EST PLUS VRAI! 

BON MARCHÉ 27, R. Charbonnages, CHATELET Tél. CHARLEROI 30251 


TaPISSIFRE DPF 40 m8 


DANS VOTRE ELEVAGE... DÉPEND LE PLUS 
SOUVENT DE LA BONNE ALIMENTATION 


us ET WAUTHY 


Tél. CHARLEROI : 30379 — CHATELET — Tél. CHARLEROI: 30379 
VOUS ASSURENT CE SUCCÈS... 


MEN Me: NS ENS RAN ATAN : 


Ces fruits que lon 
culuve chez nous... 


& 


Ces fruits que l'on cultive chez nous, en Wallonie, 
sont considérés, non seulement en Belgique, mais 


dans les pays voisins, comme particulièrement délicieux. 
Ils mürissent dans toute la vallée de la Meuse, dont 
les riches vergers sont exposés à un généreux soleil. 


Mangez donc ces fruits que l'on cultive chez nous! 
Si vous voulez être sür d'en obtenir, demandez à votre 
épicier de la confiture MATERNE, préparée à JAM- 
BES, près de NAMUR. 

MATERNE 


A LOUER 


La Maison LECLERCQ 


vous sert avec correction 


MAITRE-TAILLEUR 


EXPÉRIENCE FIRME LOYAUTÉ 


A SAINT AUGUSTIN 


— CHATELET — 


IMPRIMERIE J. DUCULOT, GEMBLOUX (BELGIQUE). 

Depuis plus de 65 ans 

BRASSERIE 


DELBRUYERE, 


RIEN QUE DES SPÉCIALITÉS 


Qui demande Delbruyère 
exige qualité 


Bière belge — Extra Stout 


Brasserie Delhruyère 
CHATELET 


Téléphone 300.56 Charleroi. |f 

| AMATEURS 
de Bière Belge 


FALEAU 


LA MEILLEURE 


BRASSERIE DU FALEAU 
S. À. 
CHATELINEAU 

Revue mensuelle publiée sous le patronage de M. JOSEPH 
CALOZET, Préfet de l’Athénée royal de Namur, et Président du 
Cercle Royal « Les Rèlis Namurwès ». 

EMMANUEL LAURENT. 


LE GRISOU 


M. LAURENT réunit en un élégant volume, abondamment illus- 
tré, le reportage qu'il a publié dans la revue populaire Le Mous- 
tique. 

Ce volume constitue une dense contribution au folklore de la 
mine. C'est pour chaque famille du pays houiller, un mémorial 
où se lit le martyre de la lignée, où sont gravés aussi, en carac- 
tères ineffaçables, les parchemins du charbonnier, et dignes des 
plus hauts titres de noblesse. 


12 fr. Éditions Dupuis, Marcinelle. 


PRIME 


Les ouvrages suivants sont offerts comme prime, au choix, 
à qui procurera trois abonnés : 


Au pays des Sabotis . . JOSEPH CALOZET 
Brak mni ANT AGENTS UE ID. 

Contes da prandjère . . . PAUL MOUREAU 
Sov’nances d'on vi gamin. EUG. GILLAIN 


Renoncer à connaître la littérature wallonne, par simple paresse 
ou par préjugé, serait, pour reprendre ce que M. Baussart disait 
des lettres flamandes « fermer l'oreille à quelques accords bien ori- 
ginaux dans le concert des voix humaines qui ont essayé de traduire 


le beau, de fixer un instant la vie ». 


MAURICE PIRON. 

15 janvier 1940. La mobilisation de la phase D a contraint le dernier 
des fils à rejoindre son unité. Trop de chers souvenirs le rattachent à ce 
qu'il doit quitter... 

Sans phrases il est parti. 

Sans se retourner. 

L'aïeule, ne pouvant rester seule, a cherché refuge chez sa fille aînée, 
en ménage quelque part... dans le village. 


LI MAUJO D'SEÜLÉYE 


Li 20 janvier di l'an quarante, 

Maugré ľ frède bije qui vint .d'Holande, 
Pa les rouwales couviètes di glace, 

Dj'a vlu ralé vôye ci qui s’ passe. 


Dj'a vlu r'vôye lu maujo d'seüléye ... 

Ci qu'èle avait l'air acabléye ! 

Pa dzos s'mantia.d'nive ouatéye 

Et ses fègnesses totes èmaurléyes ... 

Des lârmes sipaurdeuwes tot doucemint 

Sôrtinnent en tchandèles à chaque pane 

Aligniyes come po Notre-Dame : <a 
Ou po l'mwârt au djoû d’ètermint. HIS | 


On pôve pinson racovissi, 

Su l’basse coûche d'on frileux bioki, 
Ratindait, mais sins grande avance, . 
One mîye di pwin, si p'tite pitance, 
Qui trouvait todi au matin. 

Les rèsses do d’ djuné dèl viye djin. 
Il avait lair do s’ dimander 

C qu'il avait bin plu arriver 

A l’mère, au fi qui conait bin 
Pusqu'’il est leû pus près vwèsin. 

En m'vèyant toûrner pa dins l’coû, 
Dji crwès vraimint qu’ m'a dit bondjoù ! 


Dj'a brait d’su l’huche divant d’intrer 
Et m'mwin tron-nait en toûrnant l’ cléf. 


ie 


Dins l’ cûjène, c’est l'abandon d’tot. 

Les deûs fauteuys wîdes o culot ; 
` L’hôrlodje qui taudje dins s’caisse ciréye ; 
L’ rèveil fait l’minme su l’tchiminéye, 

Et l'bon Diè d'keüve qu'est d’djà rodji 

A li ossi l'air di soufri. ` 

Pus rin su l’fègnèsse ni su l'tauve ... 

Nin on brüt do gurgni à l'cauve ... 


Portant, si bia dins.s' câde di bwès 
L'portrait d' nosse papa soriait. 
Et c'est st-en rwêtant s'doux visadje 
Qui, maugré tot, dj'a r'pris coradje. 
Et m’ pwinne à mitan soladjiye, 
Dj'a rêchu l'âme tote richandiye. 

* + * 
On n' s'è fait nin po des cayaus 
Diront des djins minme «come i faut ». 
Mais quand c'est l'maujo d'ses tayons, 
On n'wête nin ça dèl minme façon. 
On l'vèt volti èt on z-y tint 
Causu ostant qu'à ses parints. 
Mais faut qu'on l'trouve les uches sèréyes 
Po mia comprinde qu'on l'a inméye ! 

MARIA DUMONT. 


Dialecte de Sart-Saint-Laurent (Namur). 


Ce morceau inspiré par les évènements que nous vivons a pour auteur 
une brave mère de famille. qui traduit depuis longtemps ses impressions 
en des vers simples et sans prétention. Les puristes y trouveront des dée 
fauts de forme largement compensés, à notre avis, par la pureté du dia- 
lecte, l'heureux choix des détails descriptifs et la sincérité de l'émotion. 

La poésie qui suit est d'un sergent «en campagne » elle a été écrite 
spécialement pour les Cahiers wallons. 

Dialecte montoïs. 


DEUX P'TITS MOUCHONS D'SU L’AYE 


(A l'celle qui m'rattind.) 


Deux p'tits mouchons su l’aye, dins leus pleumes rinfrougnés 

Triyannant dins l’vint d'bise, qui les a impougnés, 

Cont’ l’un d'l'aute, à bout d’force, dèssu l’même branque s’agrip- 
nt, 

Dé peur, in barlongeant, i soupirent : « tchiêpe, tchiêpe, tchiêpe ! 


Mais dédins s'jalous'rie, l’vint d’hise, pou les puni’, 

Dé l'braver in s’aimant et in d’meurant unis, 

Chufflant comme enn'’furie, arlochant tous les branques 
Flaune su les p'tits mouchons, co pu fel qu'à caups d’sanque. 


A l’fin d’ein grand randon, busquant d’su sans répis 
T't'avau l’camps les ramoune, tout in grondant d’dépit, 
Mais si l'bise ess’ rapaîche, t't'aussi råte, i z’arviennent, 
Su leu n’aye, su leu branque, on les artraufe inchenne. 


Et quand on r’verra luire, el” gai soleil dé Mai, 

Qu'à l’place des flocons blancs, dédins l'air imbaumé, 
S'invol'ra n'néche dé fleurs, des vergers blancs et roses, 

Nos r’trouv'rons nos pierrots, tous les deux dins l’même pose. 


Asteur i pourront joint leus deux p'tits cœurs fidèles, 
Dé risettes et d’cansons, tout in battant des ailes, 

P s’tiss’ront ein doux nid, et là i' z'abrit ront 
Leus amours et les joies des nitées qui z'inl'v'ront. 


Ainsi dépuis qu'nos cœurs, emn'amour dé toudi’, 

Sont j'tés, bé long l’un d'l'aut', pindint ces jours maudits 
Comme nos mouchons, pau vint, tout mét’nant je n’t’artrouve, 
Qu'au gré d'ell foutue guerre, qui, commeli, nos éprouve. 


Passant les monvais jours, no pauf amour pourtant, 

Verra rire el soleil et fleurir el pruntemps, 

Comme les mouchons, dins l’aye, d’main nos allons counoite 
El’ douceur dé s'aimer, l’chaleur du nid plein d’ouate. 


Qué pour nous l'espérance, dé ces biaux jours bénis, 

» A A , IE . 
Rincourâche nos deux cœurs, brülant d'ett'réunis, 
A rattint' ell saison, tout’ brillante dé lumière, 
Ousqu'on pourra s'aimer, après l'cauch mar d'ell'guerre. 


Le 25. I. 40. ÉTIENNE LAMY. | 

` A QUÉ C QUÉ VO RÊVÉZ 
GRAND'MÈRE ? 


A qué c' qué vos rêvez, grand'mère ? 
Dédins vo grand fauteuil dé v'lours, 
Pindant qu' vos framez vos paupières, 
Et qué l'cat dort su vo n'écour ? 


SRE VEZA E EEE ERC Ç= 


Vo visâche pu pâle qué d'ell” cire, 

Jamais pu n' sourit ein m'tit peu, 

Mais su vo joue j' vois enn’ larme luire, 
Dites-mé vite grand'mère qui c’ qu'in peut ? 


Ar tr TEA 


Tout p'tit, j vos racontois mes peines, 
Vos saviez si bé m' consoler, 


Asteur à vo tour, dites sans gêne, 
C’ qué c'est qui peut vos désoler. 


J' sais bé qu' la vie a été dure, 

Pour vous grand'mère comme pou bramin, 
Tout mét'nant vo vieillesse est süre, 

Et jé n' vois pu d' coix su vo qu'min. 


— Em’ n'infant, toutes mes peines passées : 
L’ misère, lÏ maladie et les morts, 

Sont involés long d'em' pinsée, 

Vu qu’ p'tit à p'tit l' chagrin s'indort. 


Et puis coyéez qué l' cœur d'enn' mère, 

A l temps ainsi d' bercher s' douleur ? 

Et dé n’ pu vif' déssus la terre, 

Qu' pou jumi, et verser des pleurs ? È 


Tout’ l’ long d'ess' vie el’ sé dévoue 
Ell' sé fait toudi du souci, 
Jusqu'à tout mét'nant j' vos l'avoue, 
J n'ai nié co arrêté d' transi. 
Vo allez savoir su qui j' pleure, 
Mi qui va d'voir bétôt parti, 
Em’ fieu c'est su les ceux qui d'meurent, 
. C'est su vous autes mes pauf's pétits. S 

J'avois lutté tout’ P’ long dem’ vie, 
Pou vo vir’ tertousses bé contints, 
Et après ça em’ course finie, 

Ej' s’rois dallée in biau matin. 


J'avois l’ cœur gai et l'âme tranquie, 

Ej rioit contint dé pouvoir 

Vir' grandi in paix mes p'tit's fies 

Et mes p'tits fieus qu'étiont m’ n’espoir. 


Mais asteur qué des noirs présâches, 
Viennent pou assombri no bonheur, 
Pu moyen d' faire ein biau visâche, 
Avé ein tél’ poids d'su' leu cœur. 


On parle dé guerre éié d’ disputes, 

On s'arme on s' bat dé tous côtés, 
Jusqu'à mi viét l'écho des luttes, 
Ingagées margré les traités. 


Pour sûr qué les ceusses qui déchaînent 

Dessu’ nos tiètes, l’orâche qui gronde, 

N'ont pu d’lée eusses pou qwel’ les r’tienne, 
Enn’ bonne vieille maman comme tout l’ monde ! 


Car si tous les p'tits fieus su l’ terre, 

Pa bonheur pourriont acouter, 

Les conseils d'enn' brâf vieille grand'mère, 
I r'nonc’riont à tout culbuter. 


Comme quand les diambots ont n’ débrouye, 
Eié qwel’ veut tout arringer, 

Tout’ à l’ douce calmant les arsouyes, 

Ell’ saroit bé les rapaiger. 


El’ leu diroit : « Ej vos supplie, 
Mes infants d’ faire tout’ q’ suite la paix, 
Et dé n' pu brichauder des vies, 
Qui m'ont tant couté à s’ capper. 


Pinsez qu’ vo maman et vo père, 
Comme mi vos ont tout sacrifié, 

Pou tous ceux qu’ l’angoisse désespère, 
Ej' viés vos implorer pitié. » 


Me 
EX aM A 


ph ES 

Ess’ t’ainsi qu'ell’ voix des grand'mères, 
Qui réefent dins leu fauteuil dé v'lours, 
Tout’ in no préservant d’ell’ guerre, 
No rindroit l paix et les biaux jours. 
(13 avril 1930.) ÉTIENNE LAMY. 


` 
S 


Dialecte de Sart-Saint-Laurent (Namur) s 


LI GRANDE TCHIMINÉE 


Alors on décida qu'il serait abattu, 
Que ce géant serait brisé comme un fétu. ; 
GRENET DANCOURT, La mortdu vieux chêne. 


On z-est st'en train d' foute dju l’ grande tchiminée. Après. ) 
l’abbye d'Ougnies, Floreffe. Tot passe dins c” monde ci, c'est 
P cas dè l’ dire. Gna-t-i nin one prophétie qui vout qui les bier- E 
jîs front pache leûs berbis èwou qui c’est st’asteûr li Tour Eiffel i 
la èt tos les bias tchestias d’ Paris, qu'on causerè dè l’ grande ` 

capitale do monde comme on cause audjourd'hu di Sodome èt 3 
d' Gomorrhe ? 1 

Là d' djà one espace qu'elle ni fumîye pus. Ça n'est nin bia ` 
one tchiminée qui fumîye, mais c'est triste ossi di vôye bra- à 
min d’ nos tchiminées sins fumée: c’est l' chômadije, c’est l 0 
misére. 

On n’ n’estéve one miète fiér dè l’ grande tchiminée ; on l 
mostréve aux étrangéres è passant au train. Floreffe : li Sémi- 
| naire d'on costé, li Fabrique di l'ôte. C’est drôle, mais l’ tchimi- 
| née di Floreffe m'a todis fait bramin d' l'effet si djonne qui T 
dj'estéve. Dji n'a jamais passé au train sins li rwèt? ; 100 mètes 
en hwôteu, c'estéve lèye et ci sèrê todis lèye mi mèseure, comme 
100 mètes en longueü, c’est dè lÏ maujone à P rouale Donat. ` 

L'a-t-on fait esprès, dji n'è sais rin — on n' wète nin fwart ki 
à ça quand on monte one usine — mais l’ glacerie ni gâtait nin | 
| P biaté do pays. Elle si t'nait su l’ costé et maugré si hwôteu 
i i fallait iesse li nez d’sus po vôye li tchiminée. I gnavait nin tot £ 
autoû di ces laids corons d’ maujones totes les minmes comme ôE 
on z'è vèt dins l’ pays industriel. Tote li mwin-d'œüve estait 
faite pa des ovris des villadjes des alentours : Sovimont, Buzet, 


re 


Malonne, Floriffoux, li Saut, Furnère. Is v’naint ainsi d’one 
heüûre, one heûre et d’mée long. 

Dji n’ vos dirè nin qu'on fiait d’djà do verre là pus q’? doze 
mille ans, vos ploz lire ça dins on gros dictionnaire. 

Contintans nos d’ sawè qui l’glacerie di Floreffe a sti montée 
en 1853. Elle môrt ainsi à 80 ans tot jusse. 

Vos ploz bin pinser qui ç'a sti one fameuse abranle dins l' pays 
quand on z'a causé qu'il estait question d’one glacerie et qu’on 
z-a fait des ouys è vèyant monter l' tchiminée. 

Ca, ça vos candje on pays li grande industrie ; dji m' sovins 
d'awè djoué à l’ balle avou Gustave Meunier (dèviè 1897) su 
l’emplacemint des glaceries Saint-Gobain et dj’a connu l’ paujère 
villadje di Furnère autoû d' si p'tite èglîje. I gn’avait là po 
industrie qu'on p'tit tchafor qu'a bramin crèchu dispû ; si on 
V” lait fer jusqu'au d'bout, i finirè pa stroufler toue li montagne. 

Ça candje li pays di totes maniéres. Il y arrive des ètrangéres : 
les fieûs d'Aousse et les tailleüs au bwès ont lèyi là leù faux 
et leû hèpe po l'usine èwou qu'on z'est st’au rewè et à l’ombe 
tot è gangnant one meilleû djoûrnée. 

I faut si r’pwarter à ç timps là. On s’ plaint dè l’ crise asteür ; 
mais adon, i faut bin l’ dire, li peûpe estait dins l’ misére ; les 
bassès djoûrnées, li farène fwart tchère, les maladies... 

Et l’ grande industrie qu'arrivait à Floreffe avou l’ novèle 
glacerie a stî one vraie bènèdiction. 

On n’ mougnait nin co do suke à l’ fortchète, non, mais, enfin 
ça stî Ï comincemint d’one période d’aisance. Tos nos ovris 
è rallaint tos les djoûs dins leû p'tite maujone, is l’avaint leû 
djardin, one gate, des pouys, on boquè d’ canadas.. Ci n’estéve 
nin li vrai pays industriel. 

Ossi Floreffe n’a jamais connu les grèves et totes les miséres 
qu’elles amwinn'nut. 

_ Et ça m’ fait sondjf à Gusse Dofau qu'auréve vlu qu'on monte 
todis les usines dins les campagnes ! Calino è n’ n’arréve dit 
ostant. 

Les caisses di glace ont pwarté l nom d' Floreffe dins tos les 
pays do monde, et pus taurd nos bons ovris d’glacerie ont stf 
avou les ingénieûrs wonté des mines en Allemagne, en Russie 
et jusqu’en Amèrique. 

Li grande tchiminée estait on vrai monumint ; elle a marqué 


one date dins l’histwère do pays. Ossi, i gn’avait dandjureû des 


grands personnages di Bruxelles à l'inauguration. 

A l’abbye d'Ougnies, en tout cas, on z'-a fait des grandès fiesses. 
One comére di Tcheslet qui pout awè one cinquantinne d’années 
m'a dit : «C’est l’ frére di m’ grand’moman qu'a stî mète li dra- 
pia à l’ copète dè l’ tchiminée d'Ougnies quand nosse prumî Rwè 
a v'nu au pindadje di crama ». Combin d'années rèpèterè-t-on 
co ça dins ç' famille-là ? On l’ prind comme on’ honneür et c’est 
n’ n'è onque. 

Dji m'a lèyi dire ossi qui l’ tchiminée avait sti faite si hôte 
pasqui on prétindait qui les fumées fiaient gâter les canadas. 

Enfin, gna one histwère à scrire et elle serê dandjureù scrîte. 
Mi, dji n'a vlu qu'y fer sondji. 

E 

Dêrèn'mint, dèviè 6 heüres au matin, dji dischindais à pid 
lVTiène aux Bolis; bramin d'z-ovris mi r'passaint à vélo, glis- 
sant sins brüt avou leüs pneus comme des vraiyès arondes dissus 
one route di velours. I gna minme qui vont à l’ fabrique en moto 
(à l Glacerie di Furnère). Saquantes qui m’ ricon'chaint mi cri- 
yaint è passant bondjoü pa m’ nom et ça m'fiait bin plaîji, vo 
ploz m' crwère. 

Et dji sondjais aux ovris do timps passé qui paurtaint bramin 
pus matin et ont fait s' vôye là à pid. quarante ans au long. Il 
est vrai qu'is l’avaint sogne di boire on bon cati è mon Babète 
divant di r’monter l’ tiène. I gna malhureûsemint qu'è bèvaint 
pus d’onque. Nè leû r'prochans nin trop ça ; après awè passé 
doze eûres dins les fumées, on’ s’ lèyait aujiemint aller à boire 
di pus qui d’ drwèt. 

C’estéve li deuzième djoû des Rogations et vola qui les klokes 
si mèt'nut à sonner èchone. Qué belle musique dins l' paujerté 
d'on matin d’ maie ! Dji sais bin qui vos riroz d’ mi, mais dji 
vos l’ dis comme djè l’ pinse. Dja oyu è m’ vie bramin des 
klokes, mais nulle paut des si belles qu'au Saut. 

Et volà qui l’ grand hûlau d’ Furnère si met à beûler comme 
si mille boûs avaint beûlé èchone. 

Les klokes, li sirène ! D'on costé, one gaîe invitation, di l’ôte 
on vrai commandement d’ cosaque. 

— Vinoz fer l’ porcession dins vos bellès campagnes, tchant’nut 
les klokes ; vinoz dire au Bon Diè qui vos dèpendez d’ Li po tot, 

li priyi qu'I nos donne des bons frûts et des bellès dinrées, et qu'I 
nos spaugne dè l’ guerre, dè l’ peste, dè l’ famine. 

— Allai ! hûle li sirène. Allai tos les ovrîs di tot l’ pays. C’est 
l’heûre, i faut iesse au poste. Et dji vès tos nos hommes passant 
l' pwate po s’ bouter à l’ovradie. 

Li hûlau d` Floreffe ni choûfèlrê pus ; si grande tchiminée ni 
fumiîyerè pus jamais... 

Et do timps qui dj sicris, elle divint todis pus p'tite d’one 
heüûre à l'ôte ; i m’ chone qui dj’ètinds les côps d’ pioche et l 
disdû qui les briques faie'nut è tchèyant à l’ vallée. 

Dji sondje qui quand dj’ passerè l’ côp qui vint au train, i 
gn’arè on grand wide et qui, come po bien des ôtes affaires 
èvôye po todis, dji n’aurè pus dè l’ grande tchiminée qui st-ima- 
dje qu'est gravée dins m’ mémwère. 

| EUGÈNE GILLAIN. 
5 juin 1933. 


Dialecte carolorégren. 


DIMONDE 


Au truviè du Printemps qui tchonte èt qui sint bon, 
Rèfârdèlè qu'i l'èst dins l’vèrdeû d’sès fouyâdijes, 

Comint poulu dalér sins rén vîr’ di l’oùrdâdje 

Eyu-s'qu'i pind sès fleûrs èy'astompe sès mouchons ?... 


El soya nou r'nèri pièd sès amoniçions 

Qu'on direut qu'i va fonde télmint qu'i-l’a d'l'ouvrâdje 
A rasonrér n’ bètchîye l’alure du payisâdje, 

Tout frûm'jyant dès tchirip's' pat’tavau lès bouchons... 


Dispétchèz-vous Printemps di v'nu rasplati m'tchène : 

Dji d'ai m'sau di m'naují rén qu'di sintu vo vène 

En train d'invitér l'tèrre à vo jwèyeu bonkèt. 

Dins m'vikériye s'qu'asteür, dj'ai yeü mwinssès disbautches : 

Pou l'bonkèt du bouneür, dj'vous l'cham'èl mia r'min-nè, ... 

Dnèz-me ém’ paurt sins mwèl plainde, drouvèz-me luche 
gronde au lautche ... 


MAX. A. FRÈRE. 


Dialecte du Centre. 


NO VÍ MOULIN 


Come in osse-cu d’zeûr ène mutièrne, 
Qu'il astoût fèl, no vi moulin! 

Strikant s’tiète, t’t al coupète dou tièrne. 
I s'imbaloût quéquefwas pau vint, 
Spardant sès cansons dusqu'au k’min. 


Dju v'yoü bi™ souvint l'blanke casquête 
Dou monni, qui sakoût l'combia, 

Al Sainte Catrine i djokoüt 'ne brète, 
Ey a s'moulin i m'toüt d's oupias 

Su sès volants a p'tits l atias. 


Dju vwa co l'cache-monéye a s'posse 
Su l'banc dèl kèrète a souflèt ; 

In tout scoriant, i trétoüt d'rosse 
Sès deüs grands cagnârs dè mulèts, 
Toüyant toudis leûs afilèts. 


No vi moulin, dèspüs d's. anéyes, 
Djumissoüt d'vins s'carcasse dè bos ; 
A scwater l'blè pou lès monnéyes, 
Tl ït maflè... i clinkoût s'dos, 

In arlochant d’zeûr ès pivot ! 


T't aussi fourbu qu'in k'vau d'bataye, 
V'la qu'in bia djoû on l'a r'butè ; 

Et dju trambloü, assis su 'ne baye, 
Quand lès carlis l'ont culbutè ! 

Avü d's apiètes, i l'ont skètè ! 


In r'véyant l’tièrne, dè d’ssus l’pièssinte, 
Dju r'pinse au tamps qu'd’astoû gamin ; 
Ey i m'chène co toudis intinde 
Chuflotér lès cansons dou vint, 
Dins lès pènas d’no vi moulin ! 
JOSEPH FAUCON. 


AL MODE DA... 
LOUIS LOISEAU (1858-1923) 
(Le cariyon d Saint Aubwin) 


VLA CAUSU DIJ’ HEURES A M'MONTE 


Quand dji fieûve mi terme au treizin-me 
One vesprée dj'aveüve rescontré 

One djon-ne bauchèle, li biaté min-me ; 
Echone nos n's'avans promwinrnés. 

Nos estin-n’avièt l’estation ; 

Dji gosteûve mi novia bonheûr. 

Dins m'’potche, dji sins one saqwè d’rond, 
C’est m'monte êt dj'aleûve rovi l’heûre. 


Refrain. 


` 


V'la causu dij'heures à m'monte, 
Il est grand timps por mi d'rintrer ; 
A l'appel i m'faut responde 

Po polu co dmwin vos r’ trover. 


Li lendmwin dji vas aux quat'cwins, 

Fidèle au poste suivant m'promesse. 

Ele n'esteüve nin là dj'el rattind, 

Di tos les costés tournant l'tiesse ; 

Dj'èl vwès v'nu avou one saqui 

Moussi bleuw’ avou des bwards rodjes ; 
C'esteüve on galant calonî 

Qui li dit en fougnant è s'potche : (Refrain) 


Li lendmwin dj'y a co risti 

Todis à l'min-m'place à l'min-m'heüre, 
Ele vèrait, dj'èl vous bin wadjî ; 

En effet, vol'là, mais malheür, 

A costé d'lèye on'saqwè d'blanc 

Qui l'tint pa l'taye et qui l'rabresse, 


C’est-st-on lancier avou s’dolman 
Qui dit : à ç't'heüre i faut qu'dji m'presse: (Refrain) 


Li prumî côp qui dj l’a r'vèyu, 

El'dit : vormint, dji n'a pont d'chance 

Tortos à l'min-m'heüre is m'lach'nut 

Et c’est seûl’mint après qu'on danse. 

Dji vas wètî et dji trouvrè 

Aujiy'mint one ôte connichance 

Mais i m'èl faurè dins l’hbordjwès 

Po qui nmi tchante pus l'min-m'romance : (Refrain) 


Ele a fait ainsi en effet ; 

Ele ni l’aveûve nin dit po rîre 

Deus djoûs après c’est st-on bordjwès 
Qu'’èle a à s’brès, mais c’est co pire ; 

En l’wêtant bin dj'èl riconnais 

C’esteûve oncqe di nos djon-n’cap’tain-nes, 
Au quart di dij heûres lachant s’brès, 

I li dit : Choûtez, dj'sos d’samwin-ne 


V’là causu dij heûres à m'monte 

Dji sos bin fwarci d’vos quitter. 
Alappel dji passe one ronde 

A d'mwin, mais dji n’pous nin manquer. 


Porvu qu'ça lí siève di lèçon 

Et qui ça seüve todis pareye. 

Taurd su les reuwes i gn'a rin d'bon 
A trover po les djon-nès fèyes. 

Si èle si sovint todis d'ça, 

Ele ni s'rèt nin abandonnée ; 

Et on n'dirè nin di ç't'èle-là : 

C'èst n'è cor one qu'est mau tournée : 


Quand il est dij'heures aux montes, 
Bauchèles i n'vos faut pus trin-ner. 
On n’fait pus qu'mwaichès rèscontes 
Por vos il est timps d'èraler. 
Commandant GILSON. 


Dialecte de Liége. 
LI VINT 


A cavaye so s'bayâr qui l'diâle a sûr fèré, 

Li vint, moussi d'nivaye, di djaléye èt d'warglèce, 
A qwité tot hûzant sès d’sseûlés palâs d'glèce, 

Po v'ni fé l’ rôbaleüs d'vins nos vilès cités. 


Il ad'hind l'deüre lèvêye la qui l'solo n’Iût måye, 
Et-z-a-t-i tot à hipe mostré s'visèdje di mwért 

Qui l'haut poyou bonèt dès plopes si clintche foû skwére 
Tot fant qu'on-z-ôt djèmi lès cohes dès bassès hâyes... 


Po l'anonci, li tchinne èt l’faw sonèt dè côr... 

Vo-l'chal, fir, dreüt, hâtin, ârmé d'trikwèsses èt d’sôyes ; 
Et d'vins lès tchamps d'sseülés, lès pus bodêyès môyes 
S'abahèt so s'passèdje tot bodjant leû tchape d'ôr... 


Come on côsake qu'on hopê d'leüps va bouhî dju, 

I roufèle èl cité tot hoülant pèsqu'ine bièsse... 

Lès mames rihapèt vite leüs-èfants d'vins leüs brès', 
Et s'cloyèt-èles leü-z-ouh tot rèclamant l'bon Diu ! 


I v's'apice nos d'morances divins sès mâdits pogn, 

I v'lès soulîve, i v' lès èpwète téls dès cwârdjeüs, 

Chal, i v'râye ine façâde, pus lon i v'trawe on teüt 

Et s'rihape, tot hah'lant, la qu'lès djins morèt d'sogne... 


Li grand'mére qui dwèrméve potche d'on côp foü di s'banse ; 
« Qui n'a-t-i d'arivé ? » si d'mande-t-èle tot s'sègnant... 

Et l'vint d'bite a si-oréye dès paroles di riv'nant, 

Dismètant qu'è s'couhène dès macrales fèt 'ne ronde danse. 


Oyez-v'soner lès clokes ?... Qu'áreüt-i bin la-haut ?... 
Asteüre èst-ce qui lès spéres tchantèt mèsse al porotche ? 
Li ví soneü s'râye po lès dj'vès tot d'hant : « Wice so-dje ? » 
Et tos lès mwèrts di l'ête riyèt d'vins leü sârkô. 


« Signeûr ! Sâvez-nos l’vèye !... Dji v's-è prèye ! Fez miråke !... 
Nos r'bènirans nos djîses si v'tchèssiz lès démons... 

C'è-st-a pids d'hâs, djèl djeüre qui nos d'mand'rans pardon 
Et s'Írans-gn' ine porcèssion li djoü dèl florèye Pâques... » 


Mins l’vint r’potche lès rampârs, hoûlant come on danné... 
I spèye co chal èt la deûs’ treûs cwärês d’finièsse ; 

Et z'èl veût-on r'cori vès sès blancs paläs d’glèce, 

A cavaye so s'bayâr qui l’diâle a sûr fèré... 

(Lès treñs-adjes dèl Vèye) JOSEPH MIGNOLET. 


râbaleü = vagabond ; tot a hipe = à peine ; les pus bodêyès môyes = 
les meules les plus trapues ; cwärdjeûs = cartes à jouer ; hah’ler = rire 
aux éclats; la qui = parce que; spére = spectres; särko = caveau 
funèbre ; djîses = gîte. 


Dialecte de Liège. 


LI BÊTÉ D’LIDGE 


C'èst vrêye, èle n’èst nin grande, li vile cité d’nos tâyes, 
Mins qwand l’prétins s’astädje al rihôssî d’ gågåyes 

Lidje, li forfant djowê di m'bê payis walon, 

Si drèsse â bwérd di Moüse parèy a 'ne fire mayon, 

Ine fire mayon qui blame èt qui v'sét prinde è s'cèpe 

Rin qu'avou l'boton d'rôse qui florih inte sès lèpes... 

Ele si dispiète qwand l'grosse lampe dè cir si distind 

Et s'pète-t-èle si bokèt sins prinde astème â tins. 

Oyez-ve hilter lès clokes è leü gayoüle di pire ? 

Divant l'fornê dès fôdjes ou so l'pêre dès houyires 
Tchantchès, l'èfant dè peüpe, tarlatêye si rèspleü ... 
Hoûtez... Li neür tèris’ qui s'corone todis d'feü, 

Li Moüse qui glaw'zinêye al dilongue dès rivadjes, 

La qui l’ Lidjwès s’riveût come â tins di s'djonne adje, 

Li Pèron qu'djäse ås flouhes di glwère èt d’lîberté, 
Tchantèt-st-âs fis d'nosse tère li grandeûr dèl Cité !... 

Liîdje tchante tofér, minme s'il atome qu'èle si mávèle... 

Tot l'oyant, lès djins d’hèt: Loukiz-l'don qu'èlle èst bèle! 
Ossi n'pout-on l’roûvi qwand c'èst qu'on l’a k'nohou, 

Et l'voltràle mazoukèt qu'a viké, qu'a crèhou 

Tot djouwant d'vins sès rowes âs mâyes, a 'ne pouce, a 'ne tchame, 
L'inme come ine frisse crapaude ou come ine deuzinme mame... 


(Les treüs-adjes dèl Vèye) JOSEPH MIGNOLET. 


Tâyes = aïeux; gâgâyes = colifichets, atours; prinde astème = 
faire attention à ; pêre - cour de houillère ; flouhes = foules ; li voltrûle 
mazoukèt = l'alerte marmouset ; à ’ne tchaume = à la course en se te- 
nant par la main et en criant : tchame ! tchame ! oûhê po tot (Dictre 
J. Haust). 

Dialecte liégeots. 


LI PRUMIRE COMISSION 


Louke don, li p'tit cint mèye ! 
Come il a l'air contint : 

I pwète vormint s'botèye 
Come li Saint-Sacremint ! 


Dèl manire qu'i sorèye 

Tot r'loukant totes lès djins, 
Sür qu'i s'boute è l'idèye 
Qu'on s'dit : Qu'il est malin ! 


Mins vola qu'li p'tit ome 
Glisse so 'ne pèlote di pome 
Et fait on courubèt. 


Co pus vite, 1 s'ridresse, 
Et r'louke d’in-air tot bièsse 
Si botéye à bokèts. 
JOSEPH MÉDARD. 


DJALOS' RÊYE 


Louke on pô, feume, nosse fi, 
Lisquéle anoyeüse mène, 

Pacequi s'soür vint dè v'ni 

Mi d'ner'ne bâhe !... i s'chagrène... 


Torade po plaire âs p'tits, 

Lès grands d'meürront d'vins 'ne cwène... 
Louke on pô l'assoti 

Qui lait pinde si narène. 

Fât-i qu'seüye mâlignant ! 

Esse djalot !... po'n-èfant ... 

Di çou qu'i s'mèle tot l'minme ! 


Louke don li p'tit djubet, 
Volà qu'ses lâmes corèt ... : 
— Djans, vinez, c'est vos qu'dj'inme ! 
« Diètons d’avri », 1902. JOSEPH MÉDARD. 


ia 


Dialecte de Durnal. 
L’'ANETI 
I n’faut nin clapè lès-uches quand l’ nét comince à 
dischinde ; c’èst po fè awè peû l` djoù qui flauwi au 


fin fond do murwè èt dins lès-ouyes dol djonne fèye 
qui sondje addé l’fignèsse à l'amour qu'èle a pièrdu... 


I n'faut nin alumé l’ quinquèt quand l'djoü discline tot 
doûcemint ; i l’faut lèyi nn'alè tot seü jusqu'al fin, i n'’èl 
faut nin touwè en z-alumant l’ quinquêt, i n’faut jamais 
touwè l’djoû qu’èst-st-en trin do moru ol maujon... 


Lès dérènès blawtüres zoubèlnut su lès postures qui sont su l’ drès- 
se, su l’bon diè èt lès tchandièts do djîvau ; c’èst dès-èsprits qu'i 
n’faut nin sbarè, come si vos diriz dès Nûtons toûrnés à lum'rotes ; 


I n’faut nin clôre lès volèts trop rate, po n’lès nin fè couru èvôye, 
quand l’eûre èst troûbléye pa l’lune qui s’lève, quék’fiye qu'is n° 
vôrint pus ruv'nu, dimwin au matin, on-aute djoü, on djoû ou 

Laute... 


(Sondjriyes dins lès chavéyes.) A. MARCHAL. 
A AT MEES LEE CRE RSR GERS 


Jurien FLAMENT 


LA LITTÉRATURE WALLONNE 
EN BELGIQUE 


10 fr., chez l'auteur, rue de la Madeleine, 51, Bruxelles. 
c: CH :p10 23:22:65 


JosePH CALOZET 
LI CRAWIEUSE AGACE 
10 fr. aux «Cahiers Wallons » 
Abbé LETELLIER 
EL MARIAGE DE L’FIYE CHOSE 


1,50 fr. aux «Cahiers wallons ». 

Dialecte hégeoïs. 


TOUBION 0) (2) 


Asteür c'èst keù; mu tchambe èst vûde come eune èglihe, 
E l’nute s'a lèyi heüre a plat vinte sol campagne. 

Dju m'veü-st-è fond d'on pus’, la wice qui l’ deût dèl bîhe 
Nu såreût v'nu guèti l’ fruzihante teüle d'oragne. 


Dj' a-st-èvoyi m' rèvèy bâboter (3) è l' ârmâ. 
Su p'tit märtikè d' fièr mu soyive a bokèts, 

Et dju sondjive dèl nute, a l'ètinde sol djivâ (4) 
Hokter come on buveü qui hiktêy so s'pèkè. 


Lu song m' hoüle avá l'cwèr, lès nièrs crinè dzo m'pê, 
Mu coür, come on fivreû dzo lès covteü, tripèle, 
Et dju n'ètind pus l'fâye du vègne bètchter l’ cârê. 
Dju sins toürniker l'tère tot come on carussèl ! 
A. BAGUETTE. 


L'alternance des rimes féminines et masculines a été remplacée par 
l'alternance de rimes longues et brèves. 

(2) Toûbion = vertige. 

(3) baboter = bégayer. 

(4) djiva = tablette de la cheminée. 


VIETELES PAGES 


Dialecte montois. 


EL’ CANSON D’ ST-ANTOUAINE 


Eer : «T'en souviens-tu disait un capitaine » 


PREMIER COUPLET 


Tout in m’ couchant, ej” disois hier à m’ reine : 

Ej' taim’ surtout quand’ tu ronfl dédins t’ lit : 
Hé bé pourtant, j'aime co mieux Saint-Antoinne 
C'ést à c temps-là, fie, qu'on a du plaisi ! 

El veill’ chez Brock, el Société s’ rassembe ; 

On boi’ ein pot pou erbéni l drapeau ; 

On trinque, on rit, on cante tous insembe : 

Ouais, Saint-Antoinne est’ in jour qu'ést bé biau ! 


= 574 = 


2 


Ces grands monsieurs qui blagu' su no jeu d' croche, 
Ça n' rit jamais ! ça n'sait qué s'imbéter ! 
Ergaerdez-les-au fond dé leu caroche, 

I foutt? enn?’ gueule à vos faire insauver ! 

Qu’ jem fous, hon mi, d’ett’ rich’ comme enn’ altesse 
Et d’avoir l' cœur aussi gai qu'ein caïau ! 
Contint’mint, fieu voyez bé, pass’ richesse : 

Ouais, Saint-Antoinne est’ in jour qu’ést bé biau ! 


3 


Nous aut’ ourviers, rabourant tout’ l’ sémaine, 
Nos n'avons guère el temps d` nos amuser ; 

Ainsi à m’ môd', qué pou erprint’ haleine, 

Dé temps in temps, on peut bé s'in r'passer, 

Pou roublier tous nos jours dé carême, 

On s' fout n’ bonn? porg’: ça vos r'lav' lés bouyaux. 
Fais comm’ tu veux, i faut mori tout d` même !... 
Ouais, Saint-Antoinne est’ in jour qu’ést bé biau ! 


4 


Louis-Philippe au mieu dé tout s’ clique 

N'étoit nié mieux, ni pus contint surtout, 

Qué l’ roi d’ nous autt’ quand il a enn’ bonn’ chique. 
Fleur à s' capiau, éié médaill’ a s’ cou, 

A tous moumints, comm’ si c’étoit enn’ biette, 

Su l’ pauf roi d'France y tirion à fier à clau : 

No roi du moins en’ risqu’ qu'enn' soule à s' tiette 
Ouais, Saint-Antoinne est’ in jour qu'ést bé biau ! 


CHINQUIÈME COUPLET, SU LA MÊME AIR : 


C'ést tout z'infants ! a c' t` theur qu'on m’ baille à boire, 
J'ai l goïer sec, je n’ sarois pus canter, 

Comm’ disoit m’ pèr’ (qué l’ bon Dieu l` mette in gloire) 
El trop, het-ti, finit par imbéter, 

A vott’ santé !... Faitt' qué l’année prochaine, 

Et co lés autt’ vos conserviez vo piau, 

Pou co minger, du pourciau d' Saint-Antoinne, 

Car, mi j° vos l’ dis, c'ést ein jour qu'est bé biau! 
1824-1908 PIERRE MOUTRIEUX. 


Chanson montoise très populaire publiée en 1849. La St Antouaine 
(S. Antoine) se célèbre à Mons le dimanche le plus proche du 17 janvier. 
C’est l’occasion d'aller «crosser» (les anglais appellent cela le golf) dans 
les prairies et la joie de souper dans un vieux cabaret. Ces agapes se ter- 
minent par des chansons du terroir. 


Dialecte de Beauraing. 


LI SODART 


En Chin’ li loi ôrdonne, 
Si j'ai co l'mémoir' bonne 
Qui les èfants comm’ leurs parints 
Dimèrech jusqu’à l’fin, 
Din l’classe usqu'ils ont v'nu au monde 
Quand v’s auriz pus d'esprit qu’to l'monde, 
Si vos’ père ess't'ovri 
I faut viquè comm li, comm’ li i faut mori. 
Auriz l’tiess” wuid comme on’ citrouie 
Si v'sastoz l’fi don mandarin, 
Vos sroz chapè quans v'n’auriz nin 
Pus d'malic' qui Gribouie. 
Mais comme j'astans civilisès, 
Vaici on n'est jamais classè 
Po dmèrè tot’ si vie 
Didin l'mêm' vicairie. 
Li fi d'on simp sôdart pu divnu gènèral 
Poirtè l'bonnet d'êvèque ou l'chapia d’cardinal. 
Ossi l’fôrtun’ c'est comme on’ bouse Ê 
Pindue au mat d'cocagne : on s'y stuque, on s'y pousse. 
Po Z y grippè. 
Mais gna des manch' à mette, 
Divant d'esse à l'copette 
Pasqui gna do savon 
Tot au d'dilon, 
Et l'cia qu'na nin des bons gèrets 
Ou l'maniére do s'y prinde 
Est foirt sujet à d'chinde 
Pus vit' qu'i n'a montè, 
Avu les deux cuiss' en compotte 
Et do savon à ses culottes. 
Mais tos mes baraguoins 
Vont annoy les gins 
Racontant nos’ t'histoire : 
I gn'avet on valet qui s'amusait à boire 
Et fiet l'tourmint 


Di ses parints ; 
Ça fait qui d'timps in timps 
Quand i s’fiet trop rattinde, 
En rintrant i rçiait s’rèpriminde ; 
Mais tot ça nè l’corriget nin. 
V'la qu'on jou si pauv' mére 
Qui strouvet dins l’misére, 
Li dit : « Ji n’saurès pus, Gaspard, 
» Vo d’nè on seul patard 
» Vo s'avoz boivu l'resse : 
» Nos n’avans pu ni sou, ni poin din l’dresse. » 
La d’sus, i fait comme on’ arragi 
Et dit à s’mére : « Ji m'v'at agagi. 
» Et ji n’rivairai nin put ète 
» À moins qui j n'oie les grosses épaulettes 
» Et vos n'mi rverros nin qui ji n’soie gènèral ; 
— » Ou caporal, 
» Tais’, I? respond s’mére. » 
Enfin vollà à l'guerre, 
Castet do timps d’Napoléon 
Què n’ n’a bramin distrû à côps d’canon. 
I va s'batte en Espagne, 
En Autriche, en Allemagne, 
Et bin des ans ses pôv parints 
Ni rciaint pus ni lett? ni complumints. 
I scriaint d’tos costès po zawè d’ses novelles ; 
Mais ils avaint beau scrire à Paris, à Bruxelles, 
I n’savint disterrè 
S'il astet moirt ou si viquet. 
A l’fin portant i chapp' fou do carnage, 
Et r’arrive’ do l’Russie à meinait din s’village 
Jusqu'à s’maujon i n’fait qu’on pas 
I toque à l’huch’. « Qui es’ qu'est là ? » 
Pince sirmére 
Qu'astet co en priére. 
« — C'est mi, chér’ man, c’est vos Gaspard 
» Qui r'arriv' des sôdarts. 
» Ji n'irai pu, nos’ mér, j'ai stî bin loigne. 
— N'astoz nin gènèral, mi fi ? — Non, mais j’sus boigne. » 


Docteur VERMER. 


FAO 


MUSÉE DE LA VIE WALLONNE 
LIÈGE 


Le n° 37 du Bulletin des Enquêtes de la Vie wallonne est sorti de presse. 
Ilest consacré àla mémoire de M. J. M. Remouchamps, directeur du Musée 
et de M. Henri Simon qui fut le premier conservateur du Musée. Vingt 
pages signées des plus hautes personnalités du monde scientifique belge 
et étranger, constituant un témoignage d'admiration pour l’œuvre réa- 
lisée et les méthodes de travail du Musée, terminent ce n° du bulletin 
(L'abonnement aux Enquêtes du Musée de la Vie Wallonne coûte 25 fr.). 


Dialecte de Verviers. 


OLIVIER LEJEUNE 


Poète et chansonnier wallon, né à Ensival (près Verviers) le 11 no- 
vembre 1845, mort à Verviers le 21 février 1932. N'a presque rien publié 
de son vivant, se contentant de chanter ou faire chanter ses chansons 
dont nous publions ci-dessous la plus connue : « Viquans bin èt 'n'mour- 
rans Crôs ». 

Figure dans le Florilège wallon : « Fribotes d’Istwère dè Mouv'mint 
litèraire à Vèrvi» de Colas Grosjean (Le Travail, Verviers 1937) où on 
regrette vivement qu'un triage de ses nombreuses œuvres inédites n'ait 
pas été opéré en vue de publication. Les cahiers d'Olivier Lejeune sont 
aux mains de son fils Honoré Lejeune, Inspecteur des Bibliothèques Pu- 
bliques près le Ministère de l'Instruction Publique et écrivain de langue 
française qui se décidera peut-être à en donner un jour un recueil. L'obs- 
tacle est qu'il faudrait que l'ouvrage soitrecopié en transposant en ortho- 
graphe officielle laquelle n’avait pas encore été codifiée au temps où Oli- 
vier LEJEUNE prit note de ses chansons. 


VIQUANS BIN ET N MOURRANS CRÔS 


Air : Come l’èwe vint, ile èn erva 


Dj'a sovint ètindou dire 

L'ovrove-djou come lu dimin 
Qui valève toplein mî d' rire 
Quu d’pinser à ses chagrins. 


1576: 


Come su n'è nin po tofèr 

Quu n's estant v'nou voci d'zos, 
Sognans bin nosse pitit cwèrp, 
Viquans bin, èt n'mourrans crôs. 


Dju sés bin quu v's alez dire, 
Qu'on n'èst nin turtos come mi, 
Quu l’ ci qui piède nu pout rire 
Et n'sareüt sûr s'ècrahi. 

Mins si v's avez dès mas d' tièsse 
Fat-i qu'vos v'Íéh duv'ni sot ? 
Bin vos sèriz bin pu bièsse 
Viquans bin èt n'mourrans crôs 


Rapèlez-v’ qwand v’s èstiz djone, 
Come vos èstiz sins souci; 

I n'aveut rin qui v'fih'pône 
C'èsteüt on vrê paradis. 

Ma fwè timps que l'terre vus pwêta 
Fez todis come les marmots 

Et qu' tos èssôles on rèpète 
Viquans bin èt n'mourrans crôs. 


Nu rouvians nin d'vins nosse djôye 
Du fér d'timps-in-timps dè bin, 

Ca nosse vèye çu n'est qu'ine vôye 
Wice qu'on z-arive vite a l” fin. 
Et s'on tét compte come dju pinse 
D' çou qu'on z-a fait voci d' zos 
Nos arans nosse rèscompinse ; 
Viquans bin èt n'mourrans crôs 


Enfin, v'la tote mi pinsêye, 

A vos autes à 'nn'è djudji 

S' ile n'est nin bone qu'on m'èl dèye 
Dju m'pou tofer corèdji. 

Mins portant s'vo l'trovez bone 

N' oyiz nin sègne d'on bravo: 

Ca frè dè bin à m'persone, 

Mi dj vique bin, po mori crôs ! 


OLIVIER LEJEUNE. 

MÈHINS DÈS VILES DJINTS 


(orthographe personnelle) 


` 


N'a nin à s' fer one idéye 
ke: Qu' on z'è drale qwand on z'è vi 
| Y n’a pu rin qui v'sourèye 

On n'a minme pu bon d’wèrmi. 


On piètte gosse, fwèce é corèdie 
On n’prind pu plaisir à rin, 
On n'pou pu fé nol ovrédie, 


On n'a bon qu’ wice qu'on n'è nin. 


Si on s’hèrtche à one soèreye 

Qu d'avance on z'inméve tant, 

On n'è r'vint, qu’ l’diale mu spèye, 
Qu'on r'voreut bin sè aidants. 


Mais d’wice vint cisse nôchalance 
Qu'on n’vout pu aller nole pô ? 
C'è qu’on sè bin à l'avance 

Qu'on n'aurè s'compte à tot côp. 


On ramasse co cint mèhins 
Qu'on sofeur sin l’raconté, 

On za mô s’tiesse, mô sè rins... 
S'on s'plaint on n'è nin hoüté. 


On n'è bon qu'po les riquettes, 
On d'jinne côsi tot costé 

On n'vu zel dit nin, Bolette, 
Mins on v'zel fait bin r'marqué. 


On n'a pu rin d' bon à attinde 

On d'jèmihe à tot moumint. 

On manque vingt côps du s'sutinde 

Wisse qu'on vasse, ou d'wisse qu'on vint. 


E c’ sèrait todis on djoü 

— Lu ci dè djèrin voyèdje — 
Come si on n'aveut nin v'nou 
On frè n' creux so vosse passèdje 
Et puis c'est tout ! 


OLIVIER LEJEUNE (Inédit). 

FRANÇOIS BOVESSE: 


HISTOIRES D'UN AUTRE TEMPS 


Sous ce titre, M. François Bovesse a groupé deux ouvrages à première 
vue disparates, l’un une nouvelle « Zante de la Sarrase », l’autre, des 
Contes de guerre. Et ce sont, des deux parts, des HISTOIRES D'UN AUTRE 
TEMPS, l’une qui évoque, avec poésie et pittoresque, la vie des vieilles 
gens d’une vieille ville chaque jour rongée un peu plus par le progrès ; 
l’autre, des visages de soldats d’hier, de cette époque où la Belgique, 
l'arme au poing, eut à défendre sa liberté. 

L'auteur a pensé qu'il ne serait pas inutile de faire sentir à la généra- 
tion qui veille ce que fut celle qui combattit. Non qu'il ait l'ambition de 
refaire les livres relativement nombreux qui ont raconté 1914-18. Mais. 
il apparaîtra, pensons-nous, à ceux qui liront celui-ci qu’il apporte des 
notations nouvelles, Tous les héros de ces aventures vraies et à peine 
romancées, exposées en un style volontairement dépouillé, ne furent pas 
des héros, mais de pauvres hommes, braves au plus souvent, pitoyables 
toujours. La jeunesse de 1940, quand on lui parle des soldats de la dernière 
guerre a peine, visiblement, à se les figurer. Elle est trop peu roman- 
tique, pour qu'ils s’entourent d’un halo de légende, tels apparurent les 
grognards à ceux de 1830. Les voici ceux de la dernière guerre comme ils 
étaient . 

L'auteur dédie cette partie de son ouvrage à ses fils « pour qu'ils com- 
prennent leurs aînés ». A ses fils, à tous ceux qui ont vingt ans. 

Les HISTOIRES D'UN AUTRE TEMPS, avec le vieux Zante de la Sarrase, 
celles des soldats Bertrand, Grégoire et Merle, leurs camarades arrachés 
aux villes à toits bleus, aux berges souples et aux collines rondes de Wallo- 
mie aideront à faire comprendre une époque. Des romans encore inédits : 
« Au petit vendeur y, « Muvailles », une pièce en quatre actes, « Verruchet 
et Compagnie » viendront bientôt ajouter d’autres éléments à l’étude du 
visage et de l'âme des gens du pays mosan bouleversés en leur benoîterie 
par des événements dont 1914 marqua le commencement, dont Dieu 
sait quelle sera la fin. 

Ceux qui liront les pages émues de François Bovesse y trouveront l’es- 
prit wallon, avec ses enthousiasmes et ses colères, ses moqueries et ses 
mots frondeurs, ses joies bruyantes aux jours de liesse, quand le bon 
peuple s’ébaudit aux Fêtes de Wallonie... 

Le maître graveur Henry Bodart — un autre Namurois — a illustré: 
cette évocation de délicieux crayons qui expriment la « douceur mosane » 
les vieilles pierres du Grognon au confluent de Sambre et-Meuse, les toits. 
qui chantent autour des clochers d’ardoises, au pied de la Citadelle. 

Voilà ces HISTOIRES D'UN AUTRE TEMPS, d’un passé qui ressurgit sou- 
dain très proche, qui nous lie, qui nous impose des devoirs que nous ne 
pouvons ni ne voulons oublier. 

La terre et les morts, chers à Barrès, forment la matière de ce livre. 
Méditons la leçon qui s’en dégage. 


Depuis plus de 65 ans 


La Maison LECLERCQ 

Ces fruits que l'on 


cultive chez nous... 
s 


Ces fruits que l'on cultive chez nous, en Wallonie, 
sont considérés, non seulement en Belgique, mais 
dans les pays voisins, comme particulièrement délicieux. 


Ils mürissent dans toute la vallée de la Meuse, dont 
les riches vergers sont exposés à un généreux soleil. 


Mangez donc ces fruits que l'on cultive chez nous! 
Si vous voulez être sûr d'en obtenir, demandez à votre 
épicier de la confiture MATERNE, préparée à JAM- 
BES, près de NAMUR. 

Cercle Royal « Les Rèlis Namurwès ». 


SOMMAIRE : 


Extraits de « Tote ène viye » d’EDMOND WARTIQUE. 


A lire 


Les «Cahiers wallons » ont tenu, malgré les difficultés du 
moment, à faire paraître ce dernier numéro qui clôture l’année 
1940. 


Ils ont conscience d’avoir bien rempli leur modeste rôle ; 
ils avaient une place bien marquée dans la renaissance des 
Lettres wallonnes et leur disparition laisserait un vide. 


Nombreux sont les lecteurs qui ont bien voulu nous l'écrire 
en nous promettant leur concours. 


Et nous avons pris la grande décision : les Cahiers wallons 
vont reparaître ! 


Pour éviter tout mécompte, la formule suivante a été adop- 
tee: 


L'abonnement est fixé à 15 fr. 


Le nombre de numéros et leur importance dépendra du chiffre 
d'abonnés. 


Le sort des Cahiers est donc entre vos mains. 
Nous attendons avec confiance. 


C. Ch. p. n° 1827.90 de M. GILLAIN, rue de la Station, 64, 
à Châtelet. 


Nous présentons à nos lecteurs l'œuvre d'Edmond Wartique, 
lauréat du prix de littérature wallonne institué par le Gouverne- 
ment. 


M. Wartique a bien voulu nous autoriser à publier ses poèmes 
en attendant que sorte de presse l'édition de luxe qui est en prépa- 
ration. 


Nous avons dü toutefois faire un choix. Certains poèmes figu- 
rant dans le manuscrit présenté au Jury ont été retranchés. Par 
contre, nous avons ajouté un certain nombre d'autres poèmes tout 
à fait inédits que l'auteur a bien voulu sortir pour nous de ses 
cartons. 


L'œuvre complète, illustrée par notre dessinateur Joseph 
Gillain, paraîtra sous le titre 


TOTE ÈNE VIYE 

Dialecte d'Arsimont (Namur). 


TOTE ÈNE VÎYE 


Chaquén des boquets qu’ df a scrî véci, c'est come ène pâdje di 

R N 
m vicairîye. 

I gna wére di guéyes. Pourtant, chaque côp quda èdaumé 
in novia chapite, df avais d'l espwèr qu'il alatt yesse si bia ! Sûr’ min 
pus bia qui l’z-ôles. 

Asteñre qu'i nmi d'meüre dèdjà pus tant des pâdjes à toürner, 
in mi chène nén qui l solia les lumerè jamais assez po m’ fé rovi 
totes les nüléyes qui l'ont catchi jusqu'audjoürdu. 


NOS PATWÈS 


D'après R. GENTY — 
Le printemps derrière la vitre. 
FIGUIÈRE. 


Les patwès d' nosse pitite patriye 
Sintenut bon l'foür èt les murets ; 
L'âme tote ètire del Waloniye 

Sorit èt tchante dins leüs coplets. 


I nos faut yesse lon d'nosse viladje 
Po goster vraîmint l'laume des mots, 
Sinte li doûceür do clér lingadje, 

Et tote li ritchesse di ses spots. 


Mots pus doux qui l’ lèpe d'ène bauchèle, 
O mots d'nos chérs patwès walons, 
Vosse tchanson tofère nos rapèle 

Les guéyes ramadjes di nos pénsons. 


Mots qui sonenut come les chilètes 
Au goria des tchfaus d'au molén, 
Mots qui chènenut nos fé risète 
Dèdjà quand ncs d’chindans do trén, 

Totes les imâdjes di nosse djonnesse 
Divant nos, vos les fioz s’dressi : 
Ene djonne fèye al sôrtîye di messe, 
In coq al copète d'in clotchi, 


Ene vîye maujone à roudjès panes, 
Avou ène barbakène su l’ twèt, 
In blanc pègnon, des volets djanes, 
Ene grande cûjène avou l'tokwè... 


Pwis, c'est l'visadje do grand'pére tôye, 
Achi dins l'fauteuy o culot, 

Avou s' pupe èt s'calote di sôye, 

Ses bèriques èt s'grand bleuw sauro. 


Ou c'est l'tiyou avou s'tchabote, 

Li passadje d'euwe, les tchfaus d'batlís, 
Avançant picote à migote 

En chèyant l'tiesse di leü tchfauli. 


Oyi, c'est l’Walonîye étire : 

Ses ris, ses tiènes, ses rotches, ses bwès, 
Et c'et des brèssîyes di souv'nirs 

Qui vos nos fioz r'vôye, ô patwès ! 


Ewou qui ç' fuche qui l'sôrt nos mwinne, 
Po nos ôtes, vos d'meüreroz todis 

Li tène filé — mins l'solide tchinne — 
Qui lôye nosse cœür à nosse Pays. 


LES R'TOÜRS 


Qué bouneûr qui c’estait d’éraler au viladje ! 
Lontimps d’vant les vacances dji m'è rafiyais d’dja. 
Hein ! Aller r'vôy Parén, li vi tchén et nosse vatche, 
Li maujone aux blancs meurs, li forni et l'sina ! 


«Li forni», dis-dje tot bas, sus minme ton qu'ène pâtère. 
Dji r'wès Mârine, après l'cûj'néye, qui douve li for : 

Mi nez r'crole à l’odeûr del taute qu'on met al terre, 
Rafrèdi sus do strin qui l’suc di pot daubore. 


Tot m” fièstéye quand dj'rarive : C’est l’crèkion dins l’uréye, 
C’est Phomme qui dj’rèscontère, qui m'erîye gaimint « Ah m'fi » !, 
C'est li nwâr tchèrbonadje avou s'grande tchiminéye, 

Qui chène in vi soçon qu’on rwèt avou plaiji, 


C'est les bouchons d’sucètes auddilon del picinte, 

C’est l’alouette qui tchante, et dzos l’pont, l’clair richot 

Qui m'dit tos bas «Dji pierdais pacyince à t’ratinde ! 

C'est tot qui r’chandit m'cœur, del gàre jusqu’à l'maujo ! 
Poqwè faut-i qu'i gn’eûche des r’toûrs causes di tant d’pwinnes, 
Addé l’lé d'in malade qu'on vout r’vôy cor in côp ? 

Adon, li route chène longue, li song djale dins les winnes, 
On s’dit, dj'a tant riv’nu et c'èstait co trop pau. 


Mes djins ! N’trouvez jamais qui l’hbouneûr padri luche, 
Jamais pont d’volets clôs ni d’vacha qui fait peù ! 
Qu'au payis, vos parints tofère vos ratindenuche 

Avou des bounès baujes et des visadjes heureux. 


LI VIYE MAUJONE 


Ele est-au bôrd del vôye, et les meurs sont fén blancs. 
Ene tote pitite tchapèle a sti faite au mitan, 

Gna in vi Bon Diè d'keüve padri les caraus djanes, 

Les volets sont gris-bleuw, li twèt est d'roudjès panes. 


Į gna in grand rosi qui rascouve tot l’pègnon — 

Vos n'vièroz nén l’parèye dins l’viladje, à l'saison — 
Et les rôses qui pind’nut dzeüs luche et les fèniesses, 
Donenut à m'viye maujone l'air d'esse todis à l’fiesse. 


Mi Parén vént s’achîte sus l’banc quand i fait bon, 
Et i d'meûre là des eûres, aspouyi sus s’baston, 
Fumant s’pupe au solia, au solia qui restchaufe, 
Li mèyeû camarâde des vis hommes et des paufes. 


C'est dins ç'viye maujone là, quand dj'estais tot gamin, 
Qui dj'a tofère passé les mèyeûs d’mes momints. 

O les sinas pleins d’foûr, les gûrnis pleins d'viyeriyes, 
Où-ce qu'on discouve totes sôrtes padzos les aragnerîyes ! 


Oh quén plaiji qu'c'estait, d’broker dins l'pidjoni, 

Quand on n'vlait pus djouwer, où bén qu'on s'vlait catchi. 
Come c'estait amusant d'wéti pa l'barbakène, 

Les maujones, les djârdéns, l'ôr des moncias d'ancène. 


Mins quand l'vièspréye tchèyait, qu'i kminçait à fé nwâr, 
Dji n'wasès pu d'mèrer, et maugré qui dj'fyais l’fwârt, 


Dji n'estais nén à mi-auje po dischinde al valéye ! 
On pout rèscontrer d'tot dins des nwârès montéyes ! 


Quand dj'estais bén nauji d'awè couru tot l'djoü, 

Mi Parén, al swèréye, mi fiait achite sus s'choü, 

Et m'racontait des fauves di macrales et d'sôrcires. 
L'homme aus poussêres passait, dji broyais mes paupires, 


Adon, moman m'pwârtait dins l’grande tchambe à deux léts. 
Ene tote pitite vèlieuse — gnavait qu'ça po lumer, 

Fiait danser totes sôrtes d'ombes qui purdénn't des visadjes 
Si laids et si man'çants qu'i fallait qui dj'm'è catche ! 


Dispü... l'timps a couru. Il a rèlé sus m'twèt, 

Li maujone s'a vüdi p'tit-z-à ptit et les crwès 

Dzeů mes mwârts s'alignenut dins l'paujère cimintiére 
Eou qui dj'vas priyi, mi rapinser et brére. 


no 


FÈNADJE 


Mi Parén est contint. Li djoürnéye a sti bèle, 

Il a fait ène toûrnéye au pré des Trwès Bounis. 
Li foür est meür à pont et il est spès do pid. 
Dimwin, on l'atakrè. Li bèsogne sèrè fèle. 


Au pègnon del viye grègne, padzos li p'tite tchapèle, 
Ï plante si-t-èglumia po s'bouter sins taurdji 

A r'bate les grandès faus qu'l'ivièr a fait rovi, 

Et s'mârtia süt li r'Írain del tchanson qu'i chufèle. 


Li vaurlet r'met des dints à in restia chaürdé, 
Les keüs sont dins l'vinégue, li sina est chové, 
Li grègne disbarassiye et les fotches aprèstéyes. 


Li tchaur a ses ridèles, Bayârd a s'picotén, 


Ï gna do strin à pont po rascouviè les mwéyes. 
On pout n'n'aler fautchi dimwin tot au matén. 


Tot l'monde a stî sus pids co d'vant l'pikète do djoü. 

Les coméres s'avancenut po fé l'cafeu et moude, 

Pacequi, po spaude li foür, faurè qu'tot l’monde s'y boute, 
Et qu'on wéte del rimète bén sètch, divant qu'n'eüche ploü. 


Les-hommes sont d'dja èvôy en côpant au pus coüt. 
C'est trop taurd di couru quand li bon timps est oute, 
Et quand l'ocâsion passe, i faut sawè l’ rascoude : 
Abiye les casakes djus, au pid do gros tiyou. 


L'aci plonke dins les-z-ièbes rilüjantes di roséye, 
Paujèremint, chaque fautcheû avance dins l'place raséye, 
Ni r'lèvant l'tiesse por’ souwer s’front qu'au d'bout d’ l'andén. 


Adon, i keüce si faux d'vant rataker ène bate, 
Satchant à pleins peumons l'boune air frisse do matén, 
Binauche di s'sinte d'acène, fiér qui l’ bèsogne vaye rade. 

Sus leûs spales les fautcheûs sintenut pèser prandjère. 
Les crèkions, tot binaujes d'esse rostis do solia 
Djouwenut do violon po les mouches d’avaürla 
Qui dansenut leû quadrile padzeû l'bokè d’lizère, 


Do timps qu'ène alouette monte èt dischind tofère. 

Li boune odeür di foûr, sus l’campagne si spaud d’dja, 
Surtout qu'pa tos costés, à grands côps d'leüs restias, 
Les feumes féyenut monter l’tène nûléye di poussêre 


Qui sôrte des fleûrs flanîiyes et va trouver si tchmén 
Po n'n'aller lon, bén lon, dizeûs bwès et djârdéns 
Sôler les mouches d'api, rinde sondjeûses les bauchèles 


Qui l’alinne do mwès d’jun fait trèssiner d’plaiji, 
Come si elle apwârtait, avou l’vint qui sofèle, 
Li gout del dérène bauje qui leû galant a pris. 


Asteûre, dins tos nos prés, li foûr est tapé djus, 
Et nos l'avans mètu trwès-quate côps à ognètes, 
Li staûrer, l’ramonceler, et volla bon à r'mète. 
Parèyes qui des cayutes, les mulias s’èlèv'nut. 


Dins l’tiène swèréye d’èsté, des tchèréyes rintèrnut. 
Eles crinnenut dzos leû kèdje èt cléncenut tènawète, 
Assez po fé criyi les gamins al copète 

Et fé djurer d’colére les céns qui les mwinnenut. 


Eles si féyenut péngni, les pèsantès tchèréyes, 
A totes les-ayes do tchmén, aux bouchons des-uréyes, 
Y pindant des saumîs po les nids des mouchons. 


Des taurdus transichenut d’rariver èl maujone. 
Les feumes si dispètch’nut d'mèch'ner, timps qui l’tchèron 
Qui rit d'les vôy chorer, sins lachi les couyone. 


Po z'ètassi l’foûradje et rascoude les fortchîyes, 

Li meskène et l’vaurlet sont gripés sus l’sina. 

Li p'tite crapaude pèstèle fait-à-fait sus l’moncia, 
Et l’cinsi leû-z-atape des fameûsès bressîyes. 


Mins si l’hbèsogne est deûre, ça n’èspétche nén qu'on rîye, 
Et is n's'è privenut nén, la haut, les deux djonnias. 
Maugré qu'is sont réduîts d’leû djoûrnéye au solia, 

Is s’cobourenut à toür, dins l’foûr qui les kèkîye. 


En passant dlé l’hbauchèle, tènawète li soürnwès, 
Sins fé chènance di rén, l’apice dins ses deux brès... 
Ele a des roudjès lèpes come des meürès cèréjes... 


Peu qui l’maisse ni l’ètinde, èle n’èl wase disputer. 
Mins a-t-èle fwârt inviye ? Après tot, est-èle mwaïje ? 
Et ni sospire-t-èle nén pacequi l’ fènadje est fait ? 


L'AOUSSE 


C'est l’ grand daladje al cinse ; l'aousse va cominci, 

Les picteüs sont riv'nus, avou leü z-air bounasse, 

Leüs gros chabots d’ flaminds, leû céle èt leû bèsace, | 
Et leûs pèsants djurons qu’ les gamins vont séndji. | 


Sus l’vôye, on s’arètrè po les-ôre ramadjî 

Curieux comme s’il èsténn’t vraimint dgins d’ène aute race 
Avou leûs laudjes spales et leus blondès tignasses. 

Ou les invîye ène miète pasqu’il ont voyadit. 


Li dimègne is dmeür'nut au pus sovint inte zèls, 
Et s’il ont d’astchèyance attrapé l’boune dringuële, | 
C’est-al jatte qu'is bwèront sakwants lites di pèkèt. i 


Adon, à grands côps d'gueuye, is djureront comme des Scotches | 
Et c’est-in cop d’mille ans si tot n’toûne nén d’truviès ; | 
Et qu'on n’si man’cîye nén di s’trawer à cops d’fotche. 


Í 
la 
| 

Li lèdmwoin les galiârds si lèvront d’vant l'solia, 
Camarâdes comme divant èt stokasses à l'ovradje, 


Presses à s'aidi yin l'aute, sins s'sov'nu des messadjes 
Qu'èls-ènondènn't ayir, pire qui des djonnes cokias. | 


Dins lcampagne on-z-aligne des drigléyes di dijas, 

Mwints steûles sont coagnîyes pau-z-è prèmis tcherwadjes 
Et des mwéyes ratindenut qu'on-z-ataque li batadje, 
Timps qui l’gorlî s'èchine à r'parer des flayas. 


Cit'ci vout ène noûve tchope et cit'là ène batère, 
L’ovri satche li tchiètia en choûtant les istwères 
Do storné d’apurdice qui comache tos l’z-ostis. 


Les ârsouyes do viladje qui vègnenut dins l’hboutique 
Volenut, por zels suci, des gros bokèts d'aurpi... 
Mi ossi, djèl dwès dire, dj’ a sti ène boune pratique. 


Li tchèron a sti coude dins l’aye in grand coucha 
Tot rintèrerè sins ploufe ; i faurè planter l’méve, 
Quand li vaurlet stampé al copète del tchèréye 
Arè fé d’ètassi l’ôr do dérén dija. 


Por audjoûürdu l’cinsi léye dwârmu ses tracas : 
Dins l’mafe comme sus l’anbô, tote li grègne est bouréye, 
Dilé Puche del maujo, achi d’ sus les montéyes, 
I choûte li p'tit vatchi djouwer d'l'ârmonica. 


Sus ç'timps là, èl cujène, li cinseresse dresse li tauve 
Et z'aprèstéye li crinme èt l' farène po les aufes. 
Elle ni pout mau d'tchicter po l'büre ni po les ous, 


Nén pus qui l'maisse, t't'aleüre, ni plaindrait les botèyes : 
Do pékèt et do France, gn'arè po tos les gouts... 
Pwis les vaurlets dans'ront avou les djonnès fèves. 


SÈTEMBE 


Les dèrènès caresses qui l’solia nos avôye 

Duv'nut yesse, mi chène-t-i, comme les baujes d’ène mayon 
Quand” li djonne homne qu’elle inme, presse à n’n’aler au lon 
El rèclot dins ses brès au momint d’dîre Arvôye. 


Elle si vout fé r'grèter et ses deux lèpes di sôye 
Si féyenut co pus doûces au momint d'l’abandon. 
Li solia li ossi, aux djoûs d’ârriére-saison, 
S'arindje po qu'on l’rigrète quand i sèrè èvôye. 


Il achève di sucrer les frûts dins les pachis 
Et s’caresse fait roudji les tomates dins l’corti, 
Li pwès d'Rome, vi djaloux, èn’n’attrape li djanisse. 


Li purnale el l’ewagnoûle, dins l’aye riglatich’nut 
Et li scorîye s’ènonde po monter s’blanc câlice 
Pus haut qui l'dahlia, qu'elle pinse awè batu. 


C'est l’momint po l'cinsi d’ataquer ses rauyadjes 

I faut des canadas, po l’salade aux crètons 

Qui fait, dins nosse payis, glèter tos les mintons, 

Ossi bén dins l’pus ritche qui dins l’pus pauve mwinnadije. 


Les èfants sont-st-al fiesse. Do timps do ramassadije, 

Is pwatront dins l’fornia qu'les parints alum'ront 

Les tirans ramoncelés à fait qu'is sètchiront, 

Timps qu'on n' les wét’rè nén, is pougneront dins les satches 


Les pus gros canadas, por zèls les mète pèter. 
Qui dj’plins l'èfant del ville qui n’a jamais sautlé 
A djonds pids dzeů l’fornia, ni couru dins l’fumère, 


Ni brûlé ses p'tits dwèts en r'satchant l'canada 
Qu'on mindje po fé quatre-heüûres, dins l’hboune odeür di terre, 
En s’dauborant les lèpes avou l'büre di s’tchiantia ! 

Vos a-dje dit qui m’ Parén avait in grand pachi ? 
Et qu’dj'avais des cousènes qui riv'nénnt en vacances ? 
— Non, dji n’vous nén douviè l’vîi ridan à sov'nances... 
Dalieûrs, ci romance là, on l’a tchanté mia qu’ mi. 


Quand les fouyes ont l’couleûr di vis fiers ènûris, 
Mi mârine aprèstéye ses vagons dins l'cüjène : 
On va sètchi des gayes, des orèyes di bèguènes, 
Et des prunes plein les clôyes alignîyes dins l'forni. 


Sus l’plantchi, totes les gammes di couleür sont machîyes ; 
Li roudje èt l'vète des pomes, li nwâr des prunes sètchîyes, 
Et l'ôr des pwâres di coing qui pârfumenut l'maujo. 


Qui est-ce qui n’ glèt’réve nén et sinte si linwe qui file 
Après l’taute au conrén, les gozètes, les mitchots, 
Qui gârniront les tauves aux-z-è fièsses di famile. 


OCTOBE 


L'homme qui n'a jamais t` nu l’mantche di l’èrére è s'mwin 
Et roté dri ses tchfaus dins l’royon qui fumiîye 

N'’ârè jamais connu l’pus bia plaiji del vîye, 

Dji dauréve di bon cœûr, po plu m'y r'mète dimwin, 


Les-honneürs, mwaije manôye, qui dj'hais et qui m'donne fwin 
Del liberté pièrdeuwe.. Ah ! n’fioz jamais l'bièstriye 

Di quitter vosse villadje. Si l’ville vos agrawîye, 

Elle ni vos lacherè pus, minme si li r'gret vos strind. 


Mon Dieu ! qu’elle mi chène trisse l’ârrière-saison d’Bruxelles ! 
Quand l'brouliârd do matén tind s’pauvriteüse dintelle 
Et qui l’solia trop flauwe ni monte pus haut assez 


Po lûre sus les trotwârs, padzeûs l’twèt des maujones, 
C’est-adon qu'on s'rapinse trop taurd et l’cœûr sèrré 
Del belle viye qu'on-z'avait al campagne, en automne. 


On paurtait au matén en s’inflant les peûmons 

Al boune et fwate odeûr des terres dèdja tchèrwéyes, 

Et dins l’gaiye clikot’mint des tchinnes di l’atèléve, | 
On chûvait ses deux tchfaus en chuflant ène tchanson. | 


Dins les patures, les vatches rilèvènn’t leû mouzon 

Po rwéti les passants en blèfant del roséye. 

Leûs grands-oûyes avénn’t l'air di braire leù dèstinéye !... 
Et pwis elles sir'mèténn't à danser l'rigodon. 


Di p'tit-z-à ptit l’solia achèvait d'bwâre li brume, 
On êtindait l’marchau qui bouchait sus-st-èglume, 
Les bawiyemints des tchéns et l’cadence des flayas. 


Des hosse-cus arivénn’t cominct l’tchesse aux vièrs, 
Saut'lant d’ène ruque sus l'aute et sûvant pas-t-à pas, 
Fait à mèseure qui l'chí agnait dins l'boune crausse terre. 


On transichait qu'elle vègne, et volla arivéye. 

Les gamins ont couru po l'aller rèscontrer 

Et sûre tote li manœuvre qui l'machinisse dwèt fé 
Po l'amwinrner dins l'tchamp et l'astoker al mwéye 


| 

| 

Dispû timpe au matén elle croche li belle dinréye | 

Qui mèskènes et vaurlets s'èchinenut à taper, | 

Sins laukî ène munute, elle ratche li strin èt l'blé E 

Li cinsi compte les satches et surveille les pèséyes. 

| 

| 

| 


Di tènawète in cop, i plonke si brès dins l'erain, 
Comme èn’ abchâr èl fréve dins-st’ôr èt dins s't'ârdgint. 
I sondge qui s'i plait co racheter deux-trwès cints vèdges 


Djondant s’pîce di petrâtes, ça fréve in rude boket ! 
Et quine terre citella ! Ni trop frèche, ni trop sètche ! 
Do côp i fait vûdî ène toûrnéye di pèket. 

LI VI TCHMÉN 


Djèl wè si voltîye li vi tchmén ! 

Eture les-ayes i caracole, 

Sautèle li ri oute do molén ; 

Comme les èfants qui vont è scole, 

I prind l'longue vôy po-z-ariver. 

Addé l'bwès i s'amüse ène miète 

A z-y ètinde li vint tchanter, 

Pwis po r'gangni l'timps qu'i vént d'piède, 
I fait l’ cénk qui coürt bon-z-èt rwèd 
Comme po yesse prèmi al valéye 

Addé ène rindgîye di blancs-bwès 

Et s'y rpwaser d'vant l’egrande montéye... 
Li grande montéye qui n'mwinne nule pau! 
C'est po ça qu’ djel wès si voltiye : 
Pacequ'i n’ va nén al ville, lauvau, 

Qu'il inme mia sûre si fantaisiye, 

Ni sièrvu qu'à saqwans vis tchaürs, 

Sins conèche autos et poussères ; 

Dins les grands bouquets di dgnesses d'ôr 
Et au pid des maüvès brouwêres 

Achèver s’coûse tot paujèremint 

En mwinrnant l’poéte qu'el vout sûre, 
Où qu’ les sondjes bêrcéyenut doûcemint 
Li cén qui s'a lèyi codûre. 


Eture ses-ayes èt ses bouchons 

Floris d’blankès spènes et d’sucètes, 

Les galants avou leûs mayons 

Vègnenut coude... des bètches à picètes... 
Come li vi tchmén, sins trop sawèt 

Si c'est po d'bon qu'is sont-st-en route 
Ni jusqu’à où qu'ça les mwinnerè 

Les doûcès fleûrs qu'is vègnenut coude. 

MADLINNE 


Dilé les cinsis qui fautchén’nt leû blé 

Dj'a coudu ène paute ; 
Et zèls, is m'ont dit, en m’ riwétant fé: 
« In blond come cit’ci, i gna pupon d’ôte ! » 
Dj'a rî sins rèsponde, sondjant à vos tchfas. 
Is n'compudrén'nt nén si dj'dijais qu’siya. | 


Dilé l’ djârdini qui sognait ses rôses, 
Dj'a côpé ène fleür. 
Li vi homme m'a dit : « Si vrai qui dj'vos cause 
Ele n’a nén s' parèye, wêtiz m’quine couleür ! » 
Et mi qui sondjais à vos deûs massales, 
Dj’ a rí sins responde, peû qu'i n° hausse les spales. 


Mi vijén qu'est fiér di ses mouches d'api 

M'a fait sayi s’ laume. 
« Trouvriz bén au monde, rén d' pus doux qu'çoci ? 
Respondoz franch'mint », m'a t-i d'mandé Yaume. 
Mins mi qui a yeü vos lèpes à bauji, 
Po rire à mi-auje, dji m'a sti catchi. 


EDMOND WARTIQUE. 


Yaume = diminutif de Guillaume. 


DINS L'PACHI 


Dins l'air fine bleuw do matén d'méye, 

Les érdiès des pièles di roséye | 
Tronnenut sus les-ièbes do pachi | 
Et sus les ârbes, tot blanc floris. | 


A l'èglije sone ène pitite cloke, 

Dins l'clotchi, djèl wè qui bârloke, 
Comme si elle dansait d'contintemint, 
D'sinte li solia, d'vôy li bon timps. 

Et vos, dispétchîz vos Madlinne ! 
Dj'a promètu d’ fé ène noûvinne 

Si vos n'manquiz nén l’rendez-vous ! 
Yène ? Et minme deux... et co avou. 


` . 


Wez! Po m'fwârci à prinde pacyince 
Dji saye di mète tote mi sciyince 
A chwârchî in cœûr dins l’pomi, 
Et vos, c'est l’ménk qui vos chwârchiz. 


Enfén volci, s’tiesse sus mi spale. 

Mi bouche riftéye si roudje massale 

En d’djant tot bas des mots brülants, … 
Tofère les minmes dispû Adam. 


Dizos l’ewârsadje di fine dintèle, 
Dji sins tocter l’cœûr del bauchèle, 
Elle clénce si tiesse doûcemint, doûcemint, 
Elle sère les oûys, si lèpe si tind... 


*k 

Li flauw solia d'ène belle viespréye 
Si va coûtchi dri ène nûléye ; 
Li tène fumêre d'in feü d'tirans 


Monte, bleuwe et drwète lauvau dins l'tchamp. 


Li cloke sone doücemint à l'èglije, 
Come si elle avait peü, al chfje, 
Di fé trop d’brût et d’rèwèyi 

Les soverdias qu'sont dins l’ clotchi. 


L'eüre est si trisse èt si paujère, 
Qu'on l'vôréve vôy durer tofère, 
Po bêrcer l'pwinne, po l'èé'dwârmu. 
-- Madlinne ! Madlinne, ni r'vérôz pus ? 


Ah! qwèce qui c'est qui dj'véns d'ètinde ? 
Non. Personne n'arive dins l'picinte. 

Sus l'buc twârdu do vi pomi, 

Pau-z-è mossès l’cœur est mougni. 

LI BÊRCE | 


Lèye, qui dins saqwants mwès va yesse ène djonne Moman 
Fignole léndje et dintèles po l'bêrce di nosse-t-èfant 

Et dji pous, rén qu'à vôy li doûceûr di ses djesses 

Mèsurer tote li paurt qu'il a ddja di s'tindresse. 


Mi, dji n'sins nén co m'cœür si mète à bate pus rwèd 
Quand dji sondge à l'èfant qui dj'térais dins mes brès ; 
Dji m'dimande minme sovint, sins è rén wasu dire, 
Si les ôtes mi r'chènenut ou si c'est mi qu'est pire. 
* * * 
Non, m'cœûr n'estait nén sètch, grâce à Dieu. Djel comprinds 
Dispü qu'dj' a t'nu dins l'mène li fosseléye pitite mwin 
Da Djan, qu'est là dins s'bêrce, si paujère et si fwébe 
Qui dji m'sins malèreûs quand dj'pinse à tos les r'cèpes 


Qui l'viye ni manqu'rè nén d'ataper padvant li. 
Si dj a taürdji ène miète, dji m'ratrape ci côp ci: 

O Djan, mi p'tit gamin ! sûr qui dj’ vos wès voltîye ! 
Compudrôz minme jamais tot l’prix qu’vos d’nez à m'vîye ? 
* à * 

L'heüre qui passe est si belle por nos 
Qui dj' vôréve dire mêrci à gngnos 

A l'cène qui m'a d'né tant del djôye. 
Mwinnadjes sins bêrce, ah! vinoz vôye... 


Nos nos r'wètans amitieüs'mint, 

Spale conte sipale, li mwin dins l'mwin, 
In seûl cœûr comme ène seûle pinséye, 
Cléncîs dzeûs l'bèrce di nosse bèdéye. 


RAMADJES 


Dispü l’timps qu'i fait des ramadijes, 
Dji m'rafîye d’ètinde nosse colau 

Si mète sérieus’mint à daladje 

Et dire ôte tchôse qui bhô-bhô-bhô. 
Bhô-bhô-bhô ! Owè-ce qui ça vout dire ? 
Tot çu qu'i pinse èt tot ç qu'i r'sint : 
Faut s' ratinde à tot, minme au pire, 
Quand i s'mèt à causer l’flamind (x). 


Bhô-bhô-bhô ! — Dji m'sins tot binauje 
Di fé aler mes djambes dins m' lé. 
— Vinoz dé mi, qui dj' satche à mi-auje 
Li moustatche qui vos fait si laid. 


Bh-ôbhô bhô ! Gna qui l'ton qui candje... 

— Rindoz'm mi tute! Et pus rwèd qu'ça! 
— Dji sos frèche ! dji vous qu'on m’ discandje ! 
— Vos n'advinez nén qu'c'est swè qu'dj'a! 


Eh bén, pusqu'i s'Ífait bén ètinde 

Gna t-i dandji d'yesse si pressé ? 

Poqwè fé transi èt ratinde 

Qui li p'tit s'mète... à mau d'viser ? 
Poqwè n'savan-nes djouwi dèl viye, 

Sins n’z-astaurdji aux bons momints ? 
On s'compudrè mwins' bén quéntfiye 
Quand i s'espliquerè al drwète mwin. (1) 


I n’ faut qu'in mot, i n’ faut qu’ ène djèsse 
Po mau s’comprinde èt s’ènonder. (2) 

C’est rade dit ène parole qui blesse, 

In cœûr d’èfant, c'est rade sèré. 


Nos estans bien des droles d’apôtes ! 
Nosse blé n'est nén sitôt lèvé 

Qu'nos vôrénnes dèdjà coude les pôtes, 
Et nos n’fautch’rans p'tète qui do s’né. 


(x) Sans y attacher aucune espèce d'idée péjorative, le wallon dit cou- 


ramment de quelqu'un qu’il ne comprend pas, qu’il parle le flamand, ou 
qu'il parle de la main gauche. 


(2) S'ènonder : se mettre en colère. 


DOS 


TWÈLÈTE 


Moman a nuké s'grand céndré, 
Addé li stûve, li tine est presse, 
Nosse-t-homme atind po z'y-intrer 
Et por li c'est-ène fameüse fiesse. 


Faut vôy come i stind ses p'tits brès 
Viè l'euwe oùs’qu’i broke si voltiye. 

I faut qu'on s'dispétche bon-z-è rwèd 
Quand c'est po l'bagni qu'on l’ disbiye. 


Qué bia p'tit cwârps, l'èfant tot nu. 
Quand on lî a r'tiré si tchmije, 
Sins minti, c'est li p'tit Jesus 

Come on l'wè dins l'crèpe à l'èglije. 


Volla dins l'euwe, il est contint. 

Si on lî léye fé à s' t'idéye, 

I flache tant qu'i pout à deux mwins. 
Tote li cûjène è n'n'è spitéye. 

A fîye, il a l'air di dmander 

Ç qu'il a là au mitan di s'vinte. 

I mosse si botroüle tot sbaré, 

Et quand dj'ii dis qui dj'lê va prinde, 


IÍ s'boute à brére come in pierdu. 

Faut qui dj'féye chènance di lî r'mète 
Po |’ fé taire, li p'tit lustucru, 

Et l’ramwinrner à m' fé rizète. 


LES ÉLES CRÈCHENUT 


Li vint d’ivièr cheût les volèts 

Et tchesse li ploufe à gros paquèts ; 
C'est l’momint d’fé ène boune blaméye 
Po chîjeler asto l’ tchiminéye. 

Abîye mi fauteuil o culo, 

Mi pupe... a-dje do toubak dins m'pot ? 
Ah ! l’boune swèrèye po les sondjerîyes ! 
Li moman, lève, a r’pris st-èwiye, 

Ele rovîyréve minme qu'elle a fwin 
Quand èle travaye po nosse gamin. 


Do timps qu'elle keüd ses p'tits cwârsadjes, 
Li bokè d'homme est-st-à l'ovradje, 

C’est minme li qui s’done li pus d’mau : 

I vout rauyi l'queuwe di si tchfau. 

Dj’ a si bon d’vôye mi p'tite canaye 

Qui tot djouwant avou s’cacaye, 

Blèfe et ramadje come in pénson. 

A m'lîve dji n’fais pus atincion ; 

Li tauvia qui m'espétche di lire 

Est bén pus bia qu’'tot ç'qu'on pout scrire. 


La qu'i léye si biesse sus l’costé. 
Parole, i saye di s’sitamper ! 

Hardi m'colau, allons coradije ! 

Do côp l’moman quite si t-ovradje 
Po vôye si li p'tit è rècherè, 

Ou combén d’côps qu'i s-sitaurerè... 
Vol'là à gn-gnos, pwis à quate pates, 
Mins à l’tère i r'tchait co pus rade, 
Sins awè l'air d'è yesse saisi, 

Ça l’fait rire ! Et nos ôtes ossi. 

I gna qui l’prèmi pas qui cosse ; 


I s’y r'boute dèdja li p'tit losse ! 
Là !... à quate pates... i r'lève ène mwin, 


So ue 


I tanfèle, i blèfe... i ratind... 
Was’rèt-i jamais lèver l’ôte ? 
Bravo! Là travayi à m'môde ! 

D'in bon côp d’rein i s'a r’drèssi, 
Mins asteûre i n’wase pus boudiji ; 

I s’dimande si s’va lèyi r’tchére, 

Si visadje candje, ouche, i va brére! 


Mins tot d’sûte lès brès del moman 

Ont sti presses à rascoude l’èfant 

Qu'èle èlève jusqu'au d’zeû di s’tiesse. 

A l’sitofér, elle li rabresse. 

Mins li, i n'dimande qu'a r'sayi; 

A pwinne à l’tère, i s'a r'dressi 

Et tronnant su ses p'titès djambes 

I risquéye trwès quate pas dins l'tchambe, 
Po v'nu r'tchére dins mes brès stindus. 
Hardi m'colau ! Les éles crèchenut ! 


CHAGRÉN 


Come il a fait li p'tit vaurén, 
Djandjan a stî mètu dins l'ewén. 
C'est l'prèmi côp, i n-n'a dèl pwinne, 
I somadje à z-è piède l'alinne 

Et i trèssine di tot s'pôve cwârps. 

Au fond, est-ce qui dj'n'a nén yeû twârt ? 
Si les èfants ont leü-z-idéyes, 

Les vis n'compud'nut nén l'rizéye. 

I brait, èt djè n-n'a l’cœûr si gros 
Qui dj'1li d'mandréve pârdon à gn-gnos 
Po qu'i r'comince à nos sorire. 

Mins li ? Si léyerait-i à dire ? 


= 600 =Â 


D'in vi casaque qui dji n' mets pus 

Li moman a fait audjoürdu, 

| A fwace di pacyince èt d’travaye 

| Dispû des heüres qu'èle keüd et taye, 
Li premère culote do gamin 

Et tote fiére èle l’apèle rad’mint. 

Li p'tit qu'est-st'à djouwer aux mayes 
Ni vout nin lachi ses cacayes. 

Mins les momans ont si bin l’toùr ! 
Wétiz'l' asteûre come il acoûrt. 

Ele n’a yeû qu’à lí dire : « Abiye ! 
Come in gamin qui dj'vos rabiye ! 
Mète ène culote ? Come si papa ? 

Do côp, il a tot lèyi là 

Et i n'è pout pus qu'on l'disbote, 
Qu'on lî assaye si noûve culote. 

— Là ène sipinne ; ci in bouton. 

«Ça n’ tinkîye pus ? Cor in p'tit pont. 
» Vla l’afaire faite mi grosse bèdéye. 
» Wétiz dins l’glace sus l’tchiminéye. 

» Vlôz qui dj'vos lève ? Vos vièroz mia. 
» Mâria Dèvyi, qui v’z-estoz bia ! » 


| PREMÈRE CULOTE 


Mins v'la Moman qu'est tote sondjeüse. 
Poqwè a-t-èle l'air si pèneüse ? 

I m'chène qui maugré l’contintemint 
D'vôye li bouneûr di nosse gamin, 

fl Des lârmes lî vègn'nut dins les ouys ? 

ï Poqwè s'mwin tronne-t-èle come ène fouye 
il En caressant l’tiesse di l’èfant ? 

| — Ah! dji lis dins vosse cœûr, Moman. 
Vos n’avoz nén dandji d’ mèl dire 
Poqwè l'lârme frèchit vosse paupire, 

| Allez, dj'advine bén vosse tourmint : 

| Vos l'sintoz d’djà chaper d’vos mwins, 
Djan qui fait d'l'lhomme avou s'culote. 
Vos l'vôriz tofère dins vos cotes, 

Í Dè l'vôye crèche vos avoz l’cœûr gros 
Pasqu'i n'sèrè pus tant da vos. 

TOÛRMINTS | 


| 
D'abitude si wespiant et sins fwace audjoûrdu, | 
Dins si p'tit lé tot blanc, l'èfant est là stindu. | 
Come elles sont div'neuwes pâles, ses ros’lantès massales ! 

Ses brès et ses bodènés sont sètches come des astales. 

Li, qui fiait si voltîye tofère li p'tit calén, 

I n’a minme pus l’coradje d’ossî s’tiesse sus l’cossén 

Quand s’moman s’clénce sur li et lí fait ène èguègne, 

Po sayi qu’sus ses lèpes, gn’eûche in sorire qui r’vègne. 

Ses grands oûys qui riyénn’t, qu'esténn't si amitieùs, 

Sont co pus grands asteûre. Mins come is sont pitieüs ! 

On diréve qu'il advine ci qu'nos n’vlans nén co vôye. 

Mon Dieu! Nosse pitit-andje nos va-t-1 dire ârvôye ? 

Nos faurait-1 ddja mète nosse cœûr dizos ène crwès ? 

Si nos plénnes prinde li p'tit ène miète dissus nos brès ! 

I nos chène à t’les deux qu’po l’aürder et l’disfinde 

Nos l'y sèrr'én-nes si fwârt qu'on nos n’èl sâréve prinde. 

Mins non. Pusqui l’docteür nos disfind del boudji, 

A gn’gnos au pid do lé, i n'nos d'meüre qu'à priyi. 


* 
* * 


Tènoz, là qu'i nos r'wéte, i s’faut raçtinu d'brére. 

Dji vous If fait risète, mins c'è n'n'est-ène amére. 

Il a l'air di d'mander : « Poqwè n'-fiôz rén por mi ? 

Vos qui m'wèt si voltiye, poqwè m'lèyiz soufri ? 

* 
* x 

L'ombe s’aspèchit dins l’tchambe ; li malade s’èsoctéye. 
Prians, prians d’nosse mia, po qui l’ Bon Diè nos l’léye. 


$ 
* * 


Dins si p'tit lé tot blanc, l’èfant est là stindu. 
Pôve Papa ! Pôve Moman ! oh come is sont stréndus. 


BOUNEUR 


Nos cœürs ont sti lontimps stréndus, 
Mins l’docteûr a dit audjoürdu 

En piçant li p'tit pa l’orèye ; 

« Tapéz è-vôye totes les botèyes. 

» Asteûre, qu'i s' lève quand i vôrè 

» Et dins yût djoûs, on m'è r’causerè ». 

Do côp, Moman ra s’guéye visadje 

Et s’bon sorire, èt tot s’coradje. 

Fini dè l’vôye les ouys rimplis 

Des lârmes qui n’ v'lénn't jamais sètchi. 
Papa, li, dins tote li maujone, 

Fait in disdû, ah! i s'è done! 

I danse, i tchante, est-ce qu'i d’vént foü ? 
On lî cause vatche, i rèspond boù ! 

I gripe les montéyes quate à quate, 

En criyant: «I n’est pus malade‘! 

» Abiye, abiye, mi p'tit colau, 

» À nos deux, nos djoûwerans au t’chfau, 
» Aux mayes, al briche, al bale, aux guîyes ; 
» Nos djiperans, nos frans des séndjerîyes ; 
» Abiye, abiye, mi p'tit bèdo, 

» Hop, les couvèrtes ! Rilèvez vos ! » 


Et l’èfant, tot fwèbe su ses djambes, 
Raprind ses prèmis pas dins l’tchambe, 
Eture si moman èt s’ papa. 

Li viye est bèle ces momints là ! 

VACANCES 


Dj'a rintré qu'i fiait brun dins l maujone disseûléye, 

Dj'a r'pris m'place dins m'fauteuy po-z-Î passer l’swèréye, 
Et d’mèré sins lumière, tot doucemint li nwâreû 

S'a stindu autoû d’mi. Dji m'a sintu mérseü. 


C'est vacances. Li moman èt l’s-èfants sont-st-èvôyes. 
Enawére, di d’sus l’trén, tot l’timps qu'is m'ont seû vôye 
Is m'ont fait signe adiè avou leûs p’titès mwins. 

Asteûre, dj'è sos bén sûr, is n’sondjenut pus qu'à d'mwin. 


Dimwin, c’est l'libèrté, c’est couru èt c’est rire, 
Et c'est s’rôler dins l’ foûr, èt c’est taper des pires, 
Po fé bwâre coq (1) dins l’eûwe, au ri padri l’ molén, 
Ou z-i fé des-astandjes avou les p'tits vwèséns ; 


C’est nanchî dins les bwès po z-aler coude des nwèches, 
Fonci dins les bouchons a n’ pus z-è sawè rèche, 

C'est djouwer al clignète, aus quate cwéns, au frumau (2), 
Au cèke, al pwâre à glace ou al pète aus cayaus. 


Al chîje, on choûte grand-pére qui raconte des-istwêres. 

— Mins ça n’ dure nén longtimps, pacequi l’homme aus poûssêres 
Passe timpe po les-èfants qu'ont tant couru do djoû. — 

Ah! i gn-a pus dandjî d’les-èdwârmu su s’choû ! 


Di tènawète, tot l' minme, is m’èvôyeront ène lète, 

Po m'dire qu’on z-a fait l’taute, ou des bounès galètes, = 

Qui l' parén ni s’plaint nén qu'is féyenut trop d’'disdû, — 
Qui l’ tchèt a fait ses djonnes, — qu'i gn-a branmint des frûts, 


Qu'is-ont sti pormwinrner dins les bwès d’Clamwinfwadje, — 
Ou bén qu'il ont sti vôy fèrer des tchafaus al fwadje... 

Mins is n’ont wére di timps po scrire au pôve papa ; 

Is n' si doutenut nén, zèls, come i transit véla ! 


(x) fé bware coq = faire des ricochets 
(2) frumau = Collin-Maillard 

Pourtant, is n’sont-st-èvôye qui po saqwants samwinnes... 
Et quand is sèront grands ? Sins sondji à nosse pwinne 
Is nos quit’ront po d’bon. C’est l’sôrt des vis parints 


Di s’ ritrouver d’seûlés avou tos leûs toûrmints. 


Les-èfants n'séyenut nén come on les wèt voltîye. 

Grands, is n’voulenut qu'ène sôrte : c’est-avancî dins l’viye. 
Come au timps des vacances, is n’sondjenut qu’à l'avenir... 
Dimwin, c'est do novia... Les parints, c'est-ayir. 


I gna nén à r'nicter, i faut s’fé à l’idéye 

Di s' ritrouver in djoû sins zèls au cwén d’l’aistréye. 

Quand ç momint-la vérè, — dji sins qu'dj'ènn-a d’dja peû, — 
Qui l’Bon Diè vouye, au mwins’, qui nos fuchanche co deûs. 


LI BÊRCE VUDE 


Li bêrce est là dmeréye asto d’nosse lé dispû des djoüs et des 
[samwinnes, 
Qui nos trinnans l'bolet d’nosse pwinne. 
Li bêrce est là, garnîye, presse. Ele ratind 
Qu'on vègne y mète coutchî li p'tit gamin. 
Avir, advant-îr, èt co mwins côps, dj'a r’trouvé l’moman 
[asgligniye 
Somadjant, djèmichant, brijiye, 
Dèl cwachüre qui n'si rclôrè jamais. 
Pôve moman ! aflachiye, les mwins nukéyes dins s' choü, 
[èle brait 
Au pid del bèrce vüde, vüde come si cœür, vûde come mi 
[tiesse, 
Qui n'arive pus à pinser l'djesse 
Qu'i fauréve po bêrcer l'chagrén 
Come on bêrcéve li p'tit calén. 


E SCOLE 


Dispû si lontimps qu'on z'è cause, 

Li djoü est tot l’minme arrivé. 

Li moman n'est nin à l’ dicausse, 
C’est l'prumi côp qu'Djan l’va quitter. 


Mins i faut bén qu'on l’mête è scole, 
Vol'la div'nu in grand gârçon. 

Mi qu'vèyais si èvi l’gayole, 

Dji m’ fais mau d’rèssèrer m’pénson. 


Po l’ momint, li p'tit est fwârt guéye, 
C’est do candj'mint, c'est do novia ; 
Nos vièrans d’vant l’coron d’l’anéye 
S'i n’ traitrè nén l’ maisse di boûria. 


Allez, Djandjan, v'là l'heüre qui sone, 
Rabrèssiz rad’mint vosse moman. 

Ouf! li clapant bètch qu'elle li done, 

C’est s'cœür qu’elle mèt su l’front d’ l’èfant. 


N’ n’avans d’djà fait in bokè d'vôye 
Qui l’vint nos apwate co des mots : 
… Nén fé li p'tit sauvadje ... ârvôye 
… fé awè tchôd... nen couru d’trop…. 


Mins Djan est bén trop en fafouye 
Po piède si timps à s’ritoûrner ; 

I n’wèt nén s’mére qui r'Írote ses ouys 
Et r’soûwe des lârmes avou s’ céndré. 

RINTRÉYE 


Diè ! come li maujone est paujère 
Quand nosse pitit y-ome n'est nén là! 
Ni côps d'chuflèt, ni côps d'mârtia 
Po z-espêtchi qu'on n'féye prandjère. 


I n’fauréve nén qu’ ça dure tofère, 
C'est pire qu'èn'asile di moyas, 

Et ma fwè, dj'inme cc cint côps mia 
Ore li disdû di m'tante-afaire. 


Vol'ci qu'i rintère justumint 

| Et avou li, l’daladje riprind. 

| Choûtez °l qui fait roter s’platène. 
| 

| 


Et rouf... vol'là d’dja su mes gngnos 
A satchî m'moustache èt m’narène. 
Ele vique ci côp-ci nosse maujo ! 


| PU TAURD 


Mi p'tit Djan, vos l’vièroz pus taurd ; 
Sins yesse tot à fait malèreüse 

Li viye est co mwins côps grigneüse : 

Des chagréns, tot l’monde è n-n' a s’paurt. 


Maugré ça, i l’ faut vôye voltîye 

| Et prinde ci qui l’ sôrt vos a d’né. 

| A qwè bon s’plainte, brére et r’nicter ? 

| Quand on drane, c’est Bon Diè qu'on priye. 
| Si in djoû vosse cœûr trop pèsant 

| N'a personne à quî dire ses pwinnes, 
Ripurdoz l’vôye qui vos ramwinne 

Au viladje dé vosse viye moman. 


Come do timps qui v’ vos alîz è scole, 
| Vosse chagrén, elle li bêrcéyerè. 

| Dé lève, vèyôz, tant qu'èle vikerè, 

|| Vos êtindroz l’mot qui console. 

SUS L'BOUNEÜR... 


Mwins côps l'bouneür vos fait risète, 
Si seür'mint vos l’riconichfz ! 

Mins après li vos vloz nanchî 
Comme si vos djouwiz al clignète. 


Pacequi s'visadje n'estait nén p'tète 
Justumint comme vos l’ sohaitiz, 
Vos passiz oute, vos l'riboutiz, 
Sots qui v'z'estiz del lèyi s’piède ! 


Li doüceur d'ène vièspréye d'esté... 
Ene bauje sus l'lèpe qui vos inmez... 
In cœür qui s'adouve comme ène rôse... 


Des brès d'èfant autoû d'vosse cô... 
Li bouneür, dijoz, est-ce ôte tchôse ? 
Et was'riz dire qui c'est trop pau ? 


SUS L’'BOUNEÜR.... 


I gna yink di fossé inte ci qu'nos èspèrans 

Quand’ li flamme del djonnesse nos fait trèvôy li viye 
Comme ène vôy au solia, sins ôrbêres, drwète, florîye, 
Et ç' qui nos est catchî padri tant des toûrnants. 


On paurte li cœur contint, l'rire aux lèpes, en tchantant... 
Pwis v'la qu'les pids sonnenut et qu'les spales sont naujîyes, 
On s'grète à totes les ronches, on s'brâle aus-è wârtiyes ; 
Li vôy qui d'vént trop longue s'achève en somadjant. 


Mins l'espwère s'agriftéye si fwârt au cœür di l'homme, 
Qu'i lî è faut d'dja gros po qui l'chagrén l'assome. 
Comptant trouver l'bouneür dins les djoûs qui vont v'nu, 


I n'sohaite qui d'viyi, et l'timps vole. Mwai càrcule ! 
Li pwinne est todis là qu'ses tchfias sont d'dja tchènus 
Et qu'i stind co ses brès viès l'imâdje qui rescule. 

DES CINDES 


Les bouneürs les pus simpes qui dj'ratindais del vîye, 

Dji n'les ârè jamais coudus qu’ dins mes sondj'rîyes. 

Ï n’mi d'meüre rén, m’chène-t-i, po plu m'y ragrawi, 

Dji n’a pus qu'totès pwinnes à mawi èt r'mawi. 

Dj’ a crwèyu pus d'in côp, do timps qu'nos fyénn'’t li guerre, 
Griper al fine copète do pus rwèt des calvaires, 

Ene crwès n’ratind nén l’ôte ; dja yeû bén rade compris 
Qui l'viye trouve do novia quand elle vout fé soufri 

Et dji m'sins pus mérseû au mitan di m'famile 

Qu'en permission lauvau, pierdu dins ène grande ville. 


Li pire des crwès qu'i gn’eûche, li chagrén l’pus pèsant, 
C'est d’vôye si ralaurdji inte li èt ses èfants 

In fossé qui les tént lon èri d'vosse tindresse. 

On l'vôréve tant sautler ! On tchictéye, on s'apresse... 
Et pwis, on s'apêrçwèt qui l'momint est passé. 

Les brès qui s'sitindén'nt, quéntfiye, di l'ôte costé, 
Sont r'tcheüs, discoradjis pa ène trop longue atinte, 
Et les dérènès breüjes divègn'nut frèdès cindes. 
Efants, ô mes èfants ! Ç'qui m'avoz fait soufri 

Qui l Bon Diè vos l'sipaugne, et qu'I léye ça por mi. 


DES BROÛS 


Dj’ a des r’proches à vos fé à tortos mes tayons ! 

A vos l'mére di m' Parén. Au viladje d'Aursumont, 

Les djins vos surloménn't inte zels li mére des pauves ; 
Gn'avait tofère ène place po l'bribeü à vosse tauve. 


` 


Et puis à vos Grand-Pére. Passé quatrè-véngts ans, 

Vos aviz co li r’ gârd èt lsorire d'èn-èfant. 

Dji sais bén qu'vosse consyince, comme li leûr estait drwète ; 
Des faustriyes èt des mintes, vos n'con'chiz nén l’creûjète. 

A vos ossi Papa. Poqwè m'avôz appris 

A djouwer sins trichf ? L'honneür ça n’a pont d’prix ? 
I n’ faut jamais rén fé qu’èn honète homme mèpriîje ? 
Vos d’djîz ça, èt pourtant, d’abôrd noûve côps sus dije, 


Les dgins, tot autoù d’ nos sont laches, mèchants, soûrnwès ; 
Tos les moyéns sont bons, on n'riwète nén au chwè ; 

Les ambitieux guignenut n’impôrte quine avizance 

Po disclitchi al piesse li djambon qu'y balance. 


Pwîs cor à vos Moman. Vos m'avoz rèpèté 

Qu'i faut yesse doux et bon et todis pârdoner. 

A v'vôy, à vos choûter, vos m'avoz fait acrwère 
Qu'i n'faut jamais, dzos s'nez, balanci l’ècinswère. 


N'est-ce nén vos autes li cause qui dj'sos-st-èn inocint 
Qui s'a liyi passer sus les pîds trop sovint, 

Sins sawè s'mète jamais à r'bouter grète po grète , 
Ni à r'taper les fions comme on l'dwèt : al tach'lète ? 


Ah comme dji vos l'riproche di m'awè fait ç'qui dj'sos, 
Avou in caractére qui m' fait prinde po in sot ! 

Dji vauréve tant ossi awè l’toûr di m'disfinde, 

Sawè ratchi m'vénin, awè l'coradje di tinde 


Comme in tchet aux mouchons, po trouver en dèfaut 
Li cén qui s'met dins m'vôye et saye di m' fé do mau. 
Pusqu'i gna pont d' pârdon po les brigans dins l’vîye, 
Bauyau ! saye di t’ candji! at'toü d'fé les lostriyes ! 


Vante-tu, trin-ne-tu sus t'vinte et s'i faut, tape des broüs 
Ecinse li cén qu't'aiderè ; qui qui t'gin-ne, boute lu foü. 
Pèstèle tot, rinôye tot ; assaye di yesse mâriole ! 

Est-ce presse ? Ti cœür est d’ pire ? Non ? Bén fais l’caracole ! 


Si l'waspe lèye si-t-awion dins l'ewachüre qu'elle ti fait, 
Arrache-lu, serre tes dints et soufris sins l'mostrer. 

Li pli est trop bén pris, dispû trop des anéyes, 

Va, toqué! Continuwe, èt n'brais pus del pasquéye. 


Ti duvréves yesse honteux d'awè ôsu sondji 

A r'prochi à tes tôyes l'âme qu'is t'avénn't fwârdji. 

S'is rivnénn't, was'réves-tu les rwéti dins les oûyes ? 
Bache li tiesse, t'as raison. Et n' passe pus dins l'bèrdoüye. 

DINS L’'BOUGNOU 


C'est l'bougnou des consyinces qu'i fauréve plus vûdî 
Comme on vûde tènawète li cén do mécanique. 
Mins si l’deuzyinme si pout r'nèti, 

po l’prèmi 

c'est bernique. 

I gna pont d' bèrnati 

qui vauréve ène parèye pratique ! 

Li cén qui vauréve ètèrprinde 

di scrèper des broulîs ossi spès 

et ossi nwârs qui do daguet 

sèréve à plainde. 


Li bougnou qui dj'wès l'pus èvi, 

c'est l’cénk do cœür trop deur qui n’ pinse qu'à li, 
li cén d’ l'homme pressé à z-admète tos les sacrifices 
qui l'z'autes supwatront à s'bènèfice ; 

di l'homme qui pèstèl'réve ses parints 

po qu'i n' manque rén a s'contintemint. 

On n'n'a tortos dins s'parintéye 

des dgins qui criyenut comme li pourcia qu'on z'ahoürléye 
po l'pus p'tite aroke dins leü tchmén, 

mins qui vos traitenut comme in tchén 

et qui vos mostèrnut l'uche 

si vos d'mandez qu'is vos aidenuche. 


Qui l'Egoïsse dischinde li-minme dins s'bougnou 
èt qu'il y stofe surtout. 

LI NID EST VÜDE 


Li nid est vüde ! come i fait trisse, 

Come i fait frèd dins nosse maujo ! 

Au cœûr, dji sins l’chagrén qui m' pice. | 
Qui n’ sont-is co véci tortos ! | 


Et pourtant, djè n-n’a yeû des pwinnes, 
Et des coléres èt des dispits 

Qui m’ fyénn’t boûre li son dins les winnes. 
Mins dj'a yeû tant d'plaiji ossi! 


Dj'a viké, qwè ! C'est nosse planète 

Di n’ wére rire èt d’ soufri branmint. 
Mins pourtant, su m’ pôve viye anète, 
I gna des djoûs qu’ ça pèse crân’mint. 


Ewou estôz Djan èt Monique ? 

Et vos Paul ? Et mi p'tit André ? 

Alons, riv'noz qui l’maujo r'vique 

Come dins l` timps quand nos... Intrez | | 


Alons, vola co l’ five qui monte, 

Come chaque côp qui dj' vous trop sondji, 
Et cor in côp m’ cœür qui s'ènonde. 
André, vos m' vièroz sins taurdji. 


Po l’ z-ôtes, dji crwès qu'dj'a fait mi d'vwèr ; 
Is n'ont bén sür pus dandjî d'mi. 

Owè-ce qui dj’ fais co véci d'sus l’ terre, 
Pusqui l’-z-èfants sont foû do nid ? 


ee 

TODI COME A VÉNGT ANS 


Quand nos sintrans nos spales div'nu pâr trop naujiyes 
D'awè pwârté les crwès qu’on rescontère dins l’vîye, 
Quand n’s-ârans ascauchî tos deûs l’soû dèl viyèsse, 

Qui les-ans, les chagréns, âront blanki nos tiesses 

Qui nos térans bachîyes quand nos nos pormwinnerans, 
Come po mia wéti l’ têre èwou qu’ nos nos r’pwas’rans, 
Quand nos brès sèront flauws èt nos pîds bén pèsants, 

Nos cœûrs dimèrés djonnes s’inmeront come a véngt ans. 


Nos nos r'trouverans nos deûs dins ène maujo d’seûléye, 
Et nos n’ quiterans pus wére nosse fauteuy dé l'aistréye... 
Les pwinnes âront flani vosse bia ros’lant visadje... 

Dji vos wè tricotant des tchaussons, des cwârsadijes, 

Qui v'vôriz mète vos-minme aus-èfants d’ nos-èfants... 

Aus djoûs d’ fiesse, plaise-t-a Diè, èchène nos nos r'trouv’rans, 
Et à les r'vôy tortos, nos nos radjonnirans : 

Nos lèpes ridîront co les minmes mots qu'a véngt ans. 


Nos vikerans dins l’ passé, pacequi nosse pôve mémwêre, 

Ni s’sov'nant pus d'ayir, nos-êtrinnerè tofêre 

A d’viser do vi timps, li cén d’ nosse bèle djonnesse, 

Li cén èou qu’ l'avenir estait rimpli d’ promesses... 

Quand i frè bon assez, nos n’s-achîdrans d'sus l’ banc. 

Si l’ timps vént a frèchi, ma fwè, nos nos r'sèrerans, 

Dji d'mandrè tènawète : « N’avôz nén frèd, Moman ? » 

En r’montant vosse mouchwè (1) dèl minme djesse qu'a véngt 
[ans. 

Mi tiesse, po s’aspouyi, s’cléncerè su vosse sipale, 

Mi bouche, sins l’ fé èsprès, rif téyerè vosse massale, 

Mi brès, pâr abitude, passerè autoû d' vosse taye, 

Mins vos n’ mi dîroz pus : « Il est grand timps qu’ dj'èrvaye ! » 

Et a nos vôy ainsi tos les deûs, nos sondjerans : 

Est-ce possibe, po des vis, d’ todi s’inmer ostant ! 

Vos sorîroz doucemint, èt quand nos nos r’wét’rans, 

Nosse rigârd sèrè têre, todi come à véngt ans. 


(x) Châie. 

AVIS 


Si parmi nos abonnés, il s’en trouve qui ont en double les n°8 6— 7— 
9—10 et 28 ils nous feraient plaisir en nous les envoyant. 

Cela nous permettraient de reconstituer quelques séries complètes des 
années 1937 et 1930. 

Le n° 9 nous intéresse particulièrement ; pour préciser, le dessin de la 
couverture du n° 9 est l'illustration du cramignon de NicoLas DEFRE- 
CHEUX « L’avez °v vèyou passer ? » 

Merci d'avance. Nous pourrons ainsi satisfaire quelques nouveaux 
abonnés qui sont désolés de ne pouvoir se procurer collection complète 
des Cahiers Wallons. 


Derniers livres parus : 


BÈTCHIYES 


poèmes wallons de Louis LECOMTE 
Bois de GUSTAVE CAMUS 
10 fr. c. ch. p. 2937.47 de l’auteur à Châtelet. 


TRWÈS P'TITS-EFANTS... 


poème wallon de GEORGE FAY 
avec 34 illustrations de BEN GENAUX. 
ouvrage édité luxueusement 
Exemplaire ordinaire 18 fr. 
Exemplaire de luxe 40 fr. 


chez l’auteur à Gilly (c. ch. p. 838.80) 


TCHIPOTRIYES 


Poèmes wallons de MAx-A FRÈRE, 


ïO fr. c. ch. p. n° 1638.99 de l’auteur à Gilly. 

Lucien & Paur MARÉCHAL 


ANTHOLOGIE 


DES POÊËÊTES WALLONS NAMUROIS 


Volume de 267 pages, grand format (27 X 19). 
Ne comprend pas moins de 175 morceaux (poésies et chansons). 


Une courte biographie des 73 auteurs cités et un historique du 
mouvement littéraire wallon dans le Namurois, depuis 1790 fus- 
qu'à nos jours, complètent heureusement cette anthologie que tout 
foyer wallon devrait posséder. 


S’adresser aux « Cahiers Wallons » 


Valeur commerciale, 30 fr. ; pour nos abonnés 11,50 


